url: =New Zealand ah 7.4 Magnitude hatna tawh zinling ~ ZD :: ZOMI DAILY\nNew Zealand ah 7.4 Magnitude hatna tawh zinling ~ ZD\nposted on 13 November 2016 at 8:41 pm UTC+9:30 Lomkholna: New Zealand, News, Sawltak, World\nNew Zealand, Christchurch khuapi panin tai 59 agamlatna munah 7.4 Magnitude hatnatawh zinling cih US Geological Survey te’n genkhia uhhi. Zinling hunpen zankim hunpawl GMT 11:02 Sunday) hun ahihi.\nZinling hong khauhpaikikding ki patau mahmah hi. Christchurch khuapi sungah 2011 kumin nasiatak in zin lingawp a, mizong 185 bangin sihlawh hi. Tuaban ah khuasung ahzong inn tampitak in siatlawh ngeihi.\nNew Zealand gampen Pacific Ring of Fire cihtung ah omkha ahih manin zinling kinawhsak tuam ci uhhi. Pacific Rim panin zinling khatpeuh, meimual puakkham khatpeuh aom ciangin zinling in lawhpheithei hihtuak hi.\nHerald Newspaper te genkhiatna ah hih zinling pen Wellington khuapan inzong kitheizo a, Emergency Siren khawngzong gingman ci uhhi. Mite a innpan un taikhia ngeingai uh a, lampi tungah cihnadingpak theilo in om uhhi. Pawlkhat pen laulua ahih manin akapkap zong om uhhi.\nReport pawlkhat in genkhiatna ah Epicenter pan anaizawdeuh aom Cheviot Town sungah inn pawlkhat kisia ci uhhi.\nChristchurch khuasung aom pawlkhat ii genna ah zinling pen sawtsimtham ling ci uhhi. Zan kalup laitak uh hi a, zin honglingsuak ngekngek in inn kisiading kasaman uh ci’n genkhia uhhi. ZD Sawltak #zomidaily\nPrevious: Wikileaks phuankhiapa maisakna ding kingen\nNext: US Vice President thak Mike Pence ~ Zomi Quavadis\nZYA le ZOFA lunggulh tualpi le hall vai\nAw leh: Yes: Hohkeh kammal kizatdan\nKuala Lumpur khuasung ah Motorcycle 500 val kizui ngelhngelh (Charity Event)


timestamp: atn

url: =Tuni Pasian Kammal (March 26, 2018) :: ZOMI DAILY\nTuni Pasian Kammal (March 26, 2018)\nposted on 26 March 2018 at 8:14 pm UTC+8 Lomkholna: Biakna, Kammal, News\n“Mai a om khua ah va pai unla, na lut phet un kuama tuan ngei nailohna, laano a ki khit khat na mu ding uh hi. A kikhihna khau phel in hong pia pih un” a maute tungah a ci hi (Mark 11:2, TNM).\n1) Topa Jesus leitung ah hong vak lai-in motor circle-te motor-te om nailo hi. A khe tawh khual zinin, gunkuang tung tuang zel hi. Topa Jesus laa tung a tuanna mun dang omlo-in Jerusalem a lutna ding hih mun bek ah a tuan lam kimu hi. Lai Siangtho siamte in Topa Jesus laano tunga tuanna pen Nopna kumpipa( The prince of Peace) a kipsakna hi ci uh hi.\n2) Kuama tuan ngei nailohna laano tungah Jesus tuang nuam hi. A kizang ngei nailo laano zang nuam ahih manin a nungzuite in a kikhihna khau phelsak hi. Jesus adingin a kizang nailo na nuntakna, siamna le pilna hihtheihnate a phel dingin Pasian in ama nasem a ma thugente nang tungah hong sawl hi. Laano bangin Jesus tuanna dingin na kiphal hiam?\n3) Topa Jesus in Jerusalem ah gualzo-in a lut ding ciangin a tuanna ding laano deih hi. Tua laano tungah Jesus tuangin Jerusalem ah a lut bangin Jerusalem khua thak ah Jesus in nang tawh gualzo-in lut khawm nuam hi. Tuni-in Topa’n nang hong deih hi. Topa sapna nial lai ding na hi hiam? I leitung nuntakna khual zin bang hi a, Jerusalem khua thak lam manawh in a paipai i hihi. Hih i leitung khualzinna ah Jesus na tungah hong tuang nai hiam? Tuni in gupna ni hi! Topa’n nang tektek hong deih hi. Laisim mimal kim tungah Topa’n thupha hong pia hen. Amen\nNext: Lorry mawtawpi khatin palik numei khat denglum khadektak


url: =Pasian tungah Lungdam' mahmahna thu\nSia Pau Khai te Innkuan\nKumthak thupha ahi nopna in mimal kim tungah hongtung tahen. Zomi te pen ikhua itui ah iom lai in salian sapi amaan iomciangin khuanawl\nah mualsuah in hanla sa in thau ilot bangin akilungdampih phadeuhte\nihihna kimu a tuni dongin Pasianhehpihna thupha khat peuh peuh asang iom ciangin akilungdampih phadeuh te ihihi.\nUSA ah innkuan in sangkah dingin Jan 13,2014 ni in Southern Baptist Theological sangpi kongtung uha, khua hun akipan nuntak khuasak dan tampi bel hongkilamdangin ahizongin akilam dang hetlokhat om a, Topa hongitna leh hong makaihna kilamdang lo hi.\nKalungdammahmahna thu khat ah:\nKum 2011 lai in Portland Oregon ah crusade kabawl a, nitak kaciah ciangin Rev.Dr. Kam Khaw Thang tapa Pa Khup leh Nu Lam tawh katonkhawm uh hi, a innmai katun uh ciangin amawtaw uh na om in, " Hih mawtaw innlam a gospel paina dingin hoihmahmah si e" kacih leh hongpia ingei tangpah o hongci in upngamlo phial in lamdang kasa\nPa Khup te nupa in Pasian nasepna mun khat peuhpeuh ah Topa aw hong kihel sak in ci a thu kangetnget laitak uh leh Pasian nasem te kisapna khat panpih nuam lua ung ci a thu kangetnget laitak uh ahihmanin Topa mintawh hihmawtaw kongpia tak tak uhhi hongci in upngam loh zahdongin Pasian hehpihna thupha kasan nitak ahihi.\nInnkuan in sangkah dingin kongpai uh ciangin amawtaw amau mahmah in Portland panin gamla mahmah taleh Nashville ah hongkhak suk vingveng leuleu in Jan 16 niin Nashville a Sia Pau Lian te inn natung ta hi,. Sia Pau Lian te nupa inzong hongmusak nuam mahmah uh ahih manin Jan 17 ni in Sangkahna Louisville ah anupa un hongpuak to\npah ving veng uh a, nitan nai 6:00 PM hun in sangkah zawh ni 4 cinni in Topan US gamsung a zatding;in mawtaw hongpia himawk ahih manin kalungdamna honglian mahmah hi.\nJan 18 ni ciangin sanghuang kim ah kahawl kawikawi a, kalungdamna khitui tampi hongluang hi, hihmawtaw pen kei lei zawh pakding hihetlo in Pasian Lungdamna ding thu vaihawm in gospel katangkoko leh Pasian in kalungdamna ding thu hongvaihawmsak himawk veh e ci in Topa tungah kalungdam hongkhang mahmah hi.\nPa Khup leh Nu Lam te thu atom:\nPa Khup acih pen Zomi te sungah Laisiangtho Pasian kammal hong teikhiat sak Rev.Dr.Kam Khaw Thang tapa hi in TuiThang khuami ahihi.Nidang in Japan ah om uha tu in US gam Portland Oregon ah om uhhi. Nu Lam pen Sia Kingmang sanggam nu hi in anupa un Pasian ait mahmah leh Pasian nasemte veilehtak ah Aaron leh Hur bangin\napaang nuam mahmah uh hi in , amau pumpi Topa gamadingin akihel zawhloh hangin Topa piak thupha tawh Topa gam adingin amapangnuam innkuan ahi uhhi.\nPasian na kasep zawh kum 27 hongcing ta , hibang lungdamna thu te katuah ciangin kalungdam mahmah hi, Zogam leh Zomi adingin abeisa kum 27 sung luangleh ban kham in ,asuk ato azu aham thuak in Topa hongitna Lungdamna Gospel thu kataangko khak pen kalung hongdam mahmah hi.\nTutung in sangkah dingin innkuan in Louisville kongtun ciangun hongza kha Zomi te mun tuamtuam panin itna tawh hong hopihleh itna kam akipan vaimuakna tuamtuam kangah uh ciangin Zomi te hong aituam it Pasian tungah kalungdamna lian semsem hi.\nLouisville pen Zomi atawm mahmahna khuapi khat na hi a, ahizongin aom sunsunteng in itna nei in kipumkhatna om a thupi kasa mahmah uhhi.Louisville khuapi pen kumpi sang zong nahoih mahmah leh khuahun akipan omdan khawldan anuam mahmah khuapi khat nahihi.\nPasian hongitna thusim pawlkhat:\n1. Topa ilungdamsak leh Topan ei honglungdamsak hamtang dinghi.\n2.Topa maipha izon teh icimtak pahpah a athupha isim ciangin\nihawmthawh pahpah hi.\n3.Thu sia uk mahmaha thupha ngah tamlo hi.\n4.Nasepna khat peuhpeuh ah Lungsim khempeuh piakna pen gualzawhna naak ahihi.\n5.Topa it mahmah leng ei hongit mahmah ding Topan vaihawm zo ding hi.\n6.Nasepna ah mun lian munneu om a,Topa nasepna aneu alian omlo\nhi,Topa kihelna khempeuh avek in thupi leh lianhi.\n7.Vision lianpi neih ding thupi a, sin pahpah ngam ding thupimahmah hi.\n8.Mi gualzo leh milungdamte lungdampihna pen ei lawhcinna ding lampi\n9.Lungsim siangtho te thupha apia nuam Pasian ahihi.\n10. Lungdamkohna athupisak te Topan alungdamna ding vaihawmhawm ding hi.\nTopan laisim mimal kim tungah thupha hongpia kim ciat tahen.\nLungdamna lianpi tawh Topa minthanna dingin,


url: =Peter 3 (TDM)\nTedim BiblePeter 3< = >\nZite le Pasalte’ Gamtatzia ding\n1 Tua mah bangin zite aw, na pasalte uh Pasian thu um lo ahihkhak leh na gamtatna hangun Pasian thu a uptheih nadingun na pasalte uh thu na mang un. Kampau kul sese loin,Ref 3:1 Efe 5:22; Kol 3:18 2 na gamtat hoihna uh a muh uh ciangin Pasian thu hong um ding uh hi. 3 Na hoih nadingun puatham kizepna ahi sambawlna, kham le suangmanpha tawh kizepna, puan hoih nono silhnate na bulphuh kei unla,Ref 3:3 1Tim 2:9 4 Pasian’ muhna-ah a manpha mahmah ahi lungsim puakzia, a tul thei lo sunglam hoihna na bulphuh zaw un. 5 A beisa hunah Pasian muangin thu um numeite in a pasalte uh thu mangin, tu-a bang danin a hoih nadingun a kibawl uh hi. 6 Sarah zong tu-a bangmahin gamta a, a pasal Abraham’ thu mangin, “Topa aw,” a ci hi. Note zong a hoihin gamta-in, bangmah launa nei loin na om nak-uhleh tu-in Sarah’ tanute na hita uh hi.Ref 3:6 Pian 18:12\n7 Tua mah bangin pasalte aw, note sangin na zite uh a thahat lo zawdeuh ahihna thu na phawk un. Note mah bangin Pasian’ piak nuntakna a ngahte ahih uh manin na zite uh zahtak bawl un. Tua hileh na thungetna uh bangmah in hong nawngkaisak lo ding hi.Ref 3:7 Efe 5:25; Kol 3:19\nThumanin Gamtatna Hangin Thuakna\n8 A tawpna-ah kong gennop thu in: Lungsim le ngaihsutna kikhat nei-in unau ki-itna lungsim nei unla, migi-in kiniamkhiat un. 9 Hong bawlsiate siatna tawh thukkik loin hong samsia mite samsiakik kei unla, Pasian in note a hong sap lai-in thupha a hong piak dingin hong ciamsa ahih manin, hong siat bawlte thupha tawh na thuk zaw un. 10 Bang hang hiam cih leh Lai Siangtho in,\n“Nuntak nuam deihin,\nhunhoih a zang nuamte in\nkamsia pau kei uh henla,\nzuauthu gen kei ta uh hen.\n11 Gitlohna pelhin hoih gamtat uh henla,\nmi tawh kilem ding hanciamin\nkilem theih nadingin\nhahkat ta uh hen.\n12 Topa in a thuman mite mu a,\namaute’ thungetna pia tawntung hi.\nAhi zongin a gamtatsia mite\nTopa in a langbawl hi,”\nna ci hi.Ref 3:10-12 La 34:12-16\n13 Note in a hoih gamtat ding utin hanciam le-uhcin kua in hong bawlsia ding ahi hiam? 14 A hoihin na gamtat manun gimna na thuak uhleh zong Pasian in thupha hong pia ding hi. Mite kihta kei unla, lunghihmawh ngaihsut kei un. 15 Na lungsim sung uhah Khrih zahtakbawl unla, amah Topa-in nei un. Note’ lametna thu a hong dong a omkhak leh hoihtakin a gen thei dingin kiging tawntung unla, ahi zongin lungnemna le zahtakna lim tawh gen un.Ref 3:14-15 Mat 5:10; Isa 8:12-13 16 Khrih nungzui na hihna hangun na gamtat hoihna uh hong gensia-in hong simmawhbawl a om ciangin a maizum theih nadingun na lungsim uhah kisuanna a om het lo dingin na siangtho om un. 17 Gamtatsia-in i om sangin Pasian’ deihna ahih nakleh i gamtat hoihna hangin gimna i thuak hoih zaw hi. 18 Khrih mahmah zong note adingin si a, Pasian’ kiangah hong tunpih theih nadingin mihoih khat pen mihoih lote’ mawhna hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi. 19 Tua kha nuntakna tawh va pai-in thongkia-in a om khate kiangah thu a va hilh hi. 20 Noah in teembaw a bawl hun laitakin Pasian in lungduai takin ngak hinapi-in hih kha a nei mite pawlkhat in Pasian’ thu mang lo uh hi. Teembaw sungah a om mi giat bek, tui in a suaktasak hi.Ref 3:20 Pian 6:1-7:24 21 Tui pen note a hong hon khia tuiphumna lim hi a, pumpi panin nin sawpkhiatna lim hi loin, Jesuh Khrih thawhkikna hangin lungsim siantho nadingin Pasian’ tungah kamciamna lim ahi hi. Tua Jesuh thawhkikna in note hong hon khia ahi hi. 22 Tu-in vantungah tua Khrih pai khin a, Pasian’ taklamah omin, vantung mite le ukna aana a neite khempeuh tungah a ukin a om hi.


url: =“Bursa Malaysia Building” ah Bomb om ci’n ki patau man mahmah :: ZOMI DAILY\nposted on 30 September 2016 at 5:21 pm Lomkholna: Malaysia, News, Sawltak, World\nMalaysia, Kuala Lumpur khualaizangsung aom “Bursa Malaysia Building” ah Bomb omhi cih Bomb Treat kiza ahih manin ki patau man mahmah hi. Hih Bursa Malaysia Building pen Kotaraya Mydin sakdiak, May Bank sakdiak aom Building asang agolpi pen hi a, hih innpi sungah Bomb kikoih hi cih Bomb Treat akizak pen tuni Friday (September 30) sunkimpawl ahihi.\nHih Building sungah Bomb om cih Bomb Treat akizak masak hunpen 12:01pm hun hi a, akizakphet in thuneite ki zasakpah hi. Police te’nzong asungah nasemteng khempeuh avekin pusuak khiasakpah uhhi.\nTua khitciang in Bomb ahemkhiasiam “Bomb Disposal Unit” te’n Building sungteng Checking bawl uh a, nitaklam 3pm hunciang in bangmah omlo hi ci’n genkhia uhhi. Ahi zongin hih Building sungah nasem leh innsaap Tenants te kiangah muanmawhhuai vankhat peuhpeuh namuh uhleh amanlang in hong zasakkik un ci’n kumpi thunei te’n vaikhak uhhi.\nAnuai ah Video Clip tomno khat: Ih etkikciang athupit lohhang, azaih laitak ki patau veve ei 🙂 Hong puakkhamphau takpi mawklehbel…..\nBomb Threat “Diancam Bom” @ Bursa Malaysia Building\nHih “Bursa Malaysia Building” sungah Stock Exchange zong akizuak ahih manin tawlkhatsung Trading khempeuh khakcipsak uh a, nitak 3pm khitciang in ki hongkikpan cihzong CNA pan kizakbeh hi. Sawltak #zomidaily\nPrevious: Zomi (or) I Minam minzatna in a tangzai lo minam lungsim neihna hi lo hi ~ Tual Khan Suan\nNext: Bangladesh ah naupang suakcil khat kum 80 valkhinding tawh kibang ~ ZD


url: =Kikheal Thianna – January 13, 2013 | Siyin Chin Baptist Church\nTua hikom suapuite awng, Pathian in alian mama hong hesuak na hu in hi bangin no te tungah kong ngen hi; noma le noma Pathian tungah hingtang biakpiakna in kinei ta vun a, ama ih dik asak naseam tu in na ki aap tavun. Na piak tu uh biakna maan sia hi sia ahi hi.\nHi leitung pianzia zil in na om heak vunna, na thinsunguh ” kikhealthian na taw” ( transform) Pathian in na sungsang uh panin na pua thak sitset sak vun. Tua hile a pha, dik a sak kicing a sak Pathian deinate na he tu uh hi.\nTaciang Pathian in thuthiamna taw letsong hong piak hu in, note theampo tungah hi bangin kong ci hi: Noma le noma akilawmza sangin a sangzaw in na kingaisun heak vun. Tua hi ngawl zaw in na khua ngaisutna sungah ahibangin kingaisun ta vun, taciang mihing sim in Pathian piak upna za taw kisitna nei ta vun.\nIh pumpi sungah na tam mama om hi, taciang hi na te in sep na tuatuam tek nei uh hi.\nTasia bangma in eite mihing tam ih hi hangin Christ sungah kipawlin pumkhat ihhi hi. Khat le khat pumpi nate bangin ih kizom hi.\nTua hikom ih letsong saan atuatuamte Pathian ih thuthiamna hong piak taw kizui in ih zang tu hi. Ih letsong sia Pathian thupuakte son natu ahile upna ih nei za taw ih son tu hi.\nSep sak na tu ahile zong ih sep sak tu hi. Hil na tu ahile zong ih hil tu hi.\nNgual hanthot natu ahile zong tabangma in ih seam tu hi. A nei sa ngual ahawmte in ngo tak in hawm tu hi. Thuneina neite in nasep hanciam tahen a, ngual tungah cik na le thepna azanghte in maitai takin zangh tu hi.\nKi itna in thintak ahi tu thupi hi. A sia theampo ensan vunna, apha ci theampo keamcing tavun.\nKhat le khat Tapidaw unau khat bangin ki it in, khat le khat kizatak vawt vun.\nNasep hanciam vunna, datham heak vun.. Topa atu na nsep sak uh ciangin lawpna thingsung taw sep sak vun.\nNa lametna in hong lungdam sak tahen a, ngim ngana sungah thin sau ta vun. Taciang a tawntung in thungen tavun.\nNa neisa uh sia suapui acimaw Tapidaw puite hawn vunna, khual mite zin do tavun.\nHong vawtsiate thupha a saan natu in Pathian munah thunget sak vun–hi hi,Pathian in aamsiat ngawlin thupha apiak natu ngen vun.\nA lungdamte taw na lungdam khawm vunna akapte taw nakap khawm vun.\nA kuama theampo atu a kibangin thinbotna nei vun. Ki pha sak heak vunna, nasep aniamte zong seam thada heak vun. Noma le noma ciim kisa heakl vun.\n« USSBC choir\nKumthak le Lungdamna »


url: =Meivom in a liahcip thumanna, hangsanna le itna vangtang tawh kidim innkuan :: ZOMI DAILY\nposted on 21 November 2019 at 7:56 pm UTC+9:30 Lomkholna: Liantuang, News, Zomi\n“Nu aw (Nu Man) ka pa’n na tanu (siamah nu) ong thah sak ci hi, kei koi ci gamtat ding ka hi hiam. Nang kiangah om ngam nawn ding ka hi hiam. Ka Khua ah lah ciah kik kei ning. Ka mai zum lua, kisuang lua ing. Ka mai ngatna zong thei nawn keng”\nHih kihona pen Nu Man (17, Nov ni kikap lum siamahnu’nu) le khutkhialpa tanu kihona ahi hi. Siamah Lunpi a inn sungah thau tawh kikaplum hi cih thu a kizak ni le siamahnu kivui ni ding zingsanga amau gel kiho na ahi hi.\nMangno (Khutkhialpa tanu minsel) pen tulaitakin Khai Kam khua siamahnute inn pan tan 10 a kah laitak ahi hi. Mangno mah bangin Tuivial zang khua pan naupangno 4 zong siamahnute inn pan in sangkah uh hi.\nTuivial Zang sang pan tan 4 a zawh uh ciangin siamahnu’ deihsak luatna tawh tan 5 pan a tung siah pen Khai Kam khua amau inn pan a kah theihna dingin siamahnu gel sak ahi hi.\nMangnote innkuan le amau pata kikal thu pen tawmno khat I sut loh phamawh hi.Mangno le anaute pen a nu kik tawh a om uh ahi hi. Mangno genna ah a pa pen a lungtom thei khat hi a, a lungham ciangin nang ka tanu hi kei teh zawlta hi teh ci in ko gawp vua gawp thei a, a liam lawh hun zong tam vei mahmah hi ci hi. Khat veivei ciangin tem hei singkhuah peuh tawh sat sawm ahih manin a suahtakna peuh ah a tai hun zong om thei zel hi. Nang kong kapna ding thau vui thau tang lei ka hi maw ci zel hi.\nA pa kihta lua ahih manin tai mang ding ahih kei leh amah le amah kithah ding cih ngaihsut zel a, ahih hangin ama pianpih a nau pasal ( a nu kibatpih ) lung himawh lua ahih manin koi mah pai khia ngamlo ban ah amah le amah zong kisuamlum ngamlo hi. Ahi zongin a tawntung in patau linglawng sa in nungta ahih manin a tha bei in gawng diingdiang hi.\nLungsim pumpi zawngkhal in ci na pahpah a, lungtang natna zong ngah lailai hi. A lung hi mawh mahmah anau zong tangval no hi ta ahih manin a lungmuang zaw deuh a, ahi zongin ama pumpi pen kiam tektek hi.\nApa kitom ciangin inn ah lah om ngamlo midang kiangah lah hawh ngam loin gamlak peuh ah gal tai thei zelzel hi. Inn kinai uh ahihna tawh kizui in siamahnu tawh zong kimel theih uh a, a hamsatna a dongtuahnate zong siamahnu kiang ko thei zel ban ah a gilkial a dangtak ciangin zong siamahnu kiang kihawh thei zel uhi.\nSimmawh gen theih teng kawmkal ah cidam siang theilo lailai ahih manin a cidam ding bek a lunggulhpi pen hi ta hi. Anaute zong lungmuanhuai sa ta hi a, ahih hangin amah cidam thei mahmah lo ahih manin a lungkia semsem hi.\nLungsim pumpi cidamna lunggulh in lungleng khuangai lua mahmah ahih manin inn panin taikhai hi. Mel theih maingapte kiang tung ngam lo ahih manin gamlakah om cip hi. Ni nih sung bang gamlakah a om cipna thu Siamahnu in a theih ciangin gamlakah na sih liang sangin ka nu kiang na pai mai ve ci in na kiho uh hi.\nAcihmawh a galtai ahih manin siamahnu le nu Man in nial ngamlo uhi. Kumpi upadi lam pan thu nawngkai thei ding a om leh om loh kan kawikawi uh a, thusia lua om samlo ding cih a theih uh ciangin inn ah om dingin khentat uhi. Mangno in cidam takin nuntak ding bek lunggulh ahih mah bangin an nek ngah theihna peuhah nasem in om lel ning acih hangin siamahnu alungnuam theilo ahih manin sang a kah theihna dingin vaihawm sak hi.\nSiamahnu adingin cimawh dongtuak khat in amah a bel cih dinmun hi a, ama ut le ut loh thu hi lo ahih manin ahamsa mahmah dinmun ahi hi. Hih pen a bei sa August kha a thupiang ahi hi.\nHih bangdan teng dan tawh tawh Mangno pen khua pan paikhia in Khai Kam Khua siamahnu te inn tungin tua pan sang a kah ahi hi.\nSiamahnu pen a nasepna Tuivial Zang Khua ah om in a nasep ngei teng mah semsem hi. Siamahnu in ama kam tawh bangmah a genloh hangin Tuivial Zang khuabup in Mangno pen Khai Kam khua siamahnu inn ah cidam ludam takin sang kah hi ci-in theikim tek uh hi.\nSiamahnu tuahsiatna tungtangah a kitheikhial mahmah thu khat pen a tuahsiat ni za ni zan zankim dong song box a gin ngaihsak mahmah pa kap dan in kigen hi. Tua songbox hong vanvan pa pen Mangno pa hi lo hi. Mangno pa’ tawh a ki-it mahmah a zawl pa hi bek hi.\n17 November 2019, 9:30 pm hun in ama omna inn sungah Mangno pa in siamahnu a lupna ah thau tawh kap hi cih thu bel I theihsa tek ahi hi.\nHih thu hong om ciangin Mangno in a om na Nu Man ( siamahnu nu ) kiangah khitui luang daudau kawm in “Nu aw ( Nu Man ) ka pa’n na tanu ( siamah nu ) ong thah sak ci hi, kei koi ci gamtat ding ka hi hiam. Nang kiangah om ngam nawn ding ka hi hiam. Ka Khua ah lah ciah kik kei ning. Ka mai zum lua, kisuang lua ing. Ka mai ngatna zong thei nawn keng” ci in a tha neih zah tawh hanciam tentan in gen hi. Thaneihzah a pau ahih hangin a aw kiza mialmial bek hi. Kammal dang pau thei nawm loin a gamtat a luhekzia ding zong bangmah ngaihsun zo loin kapkap mai hi.\nNu Man in hih kammal a zak ciangin “ Bang mah lung himawh kei in. Na pa’ hangin ka tanu om nawnlo ahih manin nang pen ka tanu na hi ta hi. Ka sungsuak tanu bangin kong it ding hi. Bangmah lung himawh kei in. Kei kiang pan koi mah ah paikhia kei in. Na Nu bangin ong ngaihsut lel in.” ci in kammal malkhat malkhat in khitui tak ngelhngelh sa in gen hi.\nTua bek tham loin siamahnu kivui ni ding zingsang ciangin Tuivial Zang hausa pa le sangsiapipa in “Nu Man aw siamahnu lah om nawnlo kisuang lua mahmah ung. Ka maingatna ding uh le koi ci kampau leng kilawm ding cih nangawn zong thei zo nawn kei ung. Nang mahmah naupangte tu ni ciang nong kepsak lungdam lua mahmah khin ung. Sangnaupangte le Mangnote na ciahpih to mai le ung ci in na gelgel hi ve ung” ci leuleu a, Nu Man in a dawn kikna ah “Neih sa bangmah om ta keileh naupangte tu kum sang zo sak photphot ni. Kei nek bangbang kei om bangbangin a beisa a ka om bangin na om khawm lai lel nung. Hih hangin bangmah kisuan ngaihsut kei un” ci in dawng kik hi.\nTu ni Siamahnute inn ah Mangno le Tuivial Zang pan sangkah nauno 4 om hi.\nSiamahnute unau pen numei nih le pasal nih hi a, saimahnu pen a u nihna ahi hi. A u pen pasal nei khin a, anaupen tu kum in tan 10 ahi hi. Anau nihna in tu kum buaih la ding hi ta hi. Lungsim khempeuh tawh, Liantuang\nPrevious: Global Zomi Idol Tonzang Sub-center kidemna lawhcing\nNext: ZAM Thupuak :: 24 Nov 19 (Malaysia gambeel te nasep theihding khentatding)


url: =Music zong Galhiam hoih khat hi :: ZOMI DAILY\nposted on 10 June 2015 at 12:07 am Lomkholna: Article, Thawntuang\nIndia gam ah missionary a pai masa pawl ahi E.P. Scott khual a zinna ah mi gilo ten umcih-in teipi tawh ngim uh hi. Ama’n zong a ipsunga a puak den Violen lakhia-in, ” Dawn un, Zeisu min Vangliatna”, cih la sa hi. Tua la tang sungah “Hih leitunga mi nam kim in” a cihna mun a tun ciangin tua mi gilo te ki sik in a khut vua a tawi uh teipite khiasuk-in a khitui uh luang khia ziahziah uh hi, ki ci hi. Scott in tua minamte’ kiangah Pasian’ itna leh tatkhiatna thu a sih tawp dongin hilh hi kici hi.\nA siamna uh Pasian hong piak siamna hicih a theiten ki phatsakpih ngeilo in, mi tampite phattuamna dingin zangh denzaw uhhi. Tua bek hilo in nuntakpih ban-ah hong gum Zeisu hoihna thu mite telsakzo uhhi.\nZomite sungah ka ngaihsut ngei khat in Music leh La tawh minthang mahmah na pi-in a minthanna uh nuntaak pihzo tam hetlo hi. A nuntak pihte om zia ka ngaihsun ciangin Pasian zahtak bek hilo in;\n1. Ki niam khiat uhhi.\n2. Deihsakna nei uhhi.\n3. Mite itna neih uhhi.\n4. Hanciam vilvel uhhi.\n5. Citak uhhi..cih bang tuamtuam tawh kalsuan uhhi.\nMi pawl khat maw. Music pawlpi khat ah siam kisa pianleh Homecel ah tumnuam lo, sanuam lo, Khua sungah siam kisa pianleh Biakinn ah tumnuam lo, sanuam lo cih bangin om thei uhhi. Music leh Lasakna tawh hauhpi bel theikhang a nuntak pihten kuakua in La asa zongin, koikoi biakna aom zongin Topa zahtakna tawh a siamna uh zangh hi. Tua bang mite bek mahin nuntakpih hi. Mite in zong phattuampih hi. Sinna ki cian nei mello te peuh mai etet kul zawsop thei hi. Tua bang mite khangthak ten khannilhta hi.\nSinna nei-in neita keileh a theihna sunsun tawh mite a hilhnuam Topa minthanna dingin a zangh nuamden ten innkuan ki vak zawhna in\nnei uhhi. Ih siamna, i ukna ciat tawh nuntak nuamsa ding cih pen mi khempeuh lunggulh ahihi. Lunglutlo pipi, ei ukna lah hilo na sepsep pen baih hetlo hi. Khangnote aw na siamna, na ukna uh tawh na nuntaak nop uhleh Topa zahtak in, na siamna te uh mite nop tuampih hisak un. Ka minam Zomi khangthakte aw i siamna Leitungbup ah i minthanpih zihziah ding bel theikhang i nuntakpih ngiat ding lunggulh mahmah ing. Lungdam.\nPrevious: A manpha muh kholhna Paunak 29:18\nNext: Nuclear Radiation A Lauhhuaina ~ Hau Za Cin


url: =ZAM Thupuak :: 19 June 2016 :: ZOMI DAILY\nposted on 18 June 2016 at 3:00 pm UTC+9:30 Lomkholna: News, Newsletter, Refugee, ZAM, Zomi\nUNHCR – CLU/OPI & kipawlna makaite kimuhkhopna :: June 16 ni zingsang nai 10 pan 12 ciang UNHCR-OPI leh kipawlna makaite kimuhkhopna kinei hi. OPI te’ nasep a hih leh galtai Malaysia gambel mite mat leh hen atuah loh nading,a kimat leh hotkhiat theih nading,bawlsiatna thuak te panpihtheih nading leh sawlzawhhat thu tawh ih gam hong kipuak kik loh nading cihte hi phadeuh hi.A huampi in kumpi zum te tawh kithuza in camp, lock-up, zato, thonginn, Palik zum ah thu leh la teng thuneite kiang huhna hong ngetsak uh hi. Misi vai,innkuan sung buaina, nupa kikhente,velh leh sat thuakte limtakin thu kikup pihin a kisapna bangin a panpih thei dingte kiang puak kawikawi uh hi.\nQ. Banghang UN card nei te thong kikia sak hiam? :: A. A tamzaw in a kimat laitak un a UN card No.gen theilo ban ah, a UN card zong kenglo te hi pha deuh hi. Tuabanah court a tunciang ken UN card nei ing na ci leh limtak kikan sak kik in UN nei takpi a hih leh tuapan zong suak ta thei hi. Ahihhang pawlkhat te Criminal law- Gammi te phalloh/thukham palsat a gamta kha mite zong UN ten tan khia theilo in, a thukham palsat na zui in a thongkiat ni,kum ding kiseh sak hi zaw hi.\nCDU min kilaih: Community Development Unit kicipen Community Liaison Unit tawh kilaih. Ahangin UN lampan in mipi khantoh nang sumtha tawh panpihna tuamtuamte bulphuh nonlo in, kipawlna makaite leh mipite haksatnate kohtheih nangin palai nasep hong sem ding uh hi.\nRest In Peace (RIP) Pa Kham Tung Khai\n(kum28) Gamngai khua a teeng ,Taithul beh 16, 2016 inAmpang Zato pan Blood/si Canser tawh hong beisan hi. A mah pen 1988 kum in Pa Cin Suan Lian Nu Nian Lun Cing te sungpan a piang tapa hi. Pa Khaibawi pen vai tuamtuam hang tawh 2011 in Malaysia hong tungin Ni Ni (Zotung) tawh Malaysia ah kiteng in tanu 2 nei uh hi. A mah pen Shalom Assembly Pawlpi, Pandan Indah veng, Kuala Lumpur Malaysia ah pawlpi member khat a hihban ah Zomi Genvai kipawlna ah member khat zong ahihna zui in 18-06-2016 Saturday in Sepang hanmual ah lungkimhuai takin kivui hi. A nusiat a innkuan pih te tawh kibangin ZAM zumpi pan in dahpihna ihpulaak hi. Alamdang Topa’Khasiangtho in a it a innkuan te tawh hong om den tahen. Amen.\nMi pawlkhat te bangmah thu kankhol lopi in UN zumah a ma ut hun in gamlapi pan hongpai thei zel a, tuni mi dimkhin, ahihkeileh tuni na vai kan/dot theih ni hilo, zingciang hongpai in ci-in ki vaikhak ziau thei zel uh hi. Sum bei, gim leh tawl ban ah hun tampi bei a hong pai hing nacih hang phatuam lo hi. Tua ahihman in hihni te ah paitheihsawm in. IAD: Mon, Tue, Fri. RST: Mon, Wed, Fri Zingsang 7am ma in tunsawm in. Motor tamlua cia na zekai leh nikhat a beibeh dingin theikhol pah in.\nUN ah Phone Update/Piakik Nuamte\nPhone mansuah/kisut a UN tawh kizopna nei nonlo ten UN ah na piak theihpah kei leh ZAM zum pan hong kipuak sak thei hi.\nNa UN vai lunghimawh in kannop dotnop nanei hiam? UN Department tuamtuam ah lai gelhsaknop naneihleh ZAM Member te ading in pekkhat zong manngenlo in ZAM zumpan lai ki gelhsak theiden hi. UN Card hongki laksakte zong ngetkikna lai ki gelhsak theihi.\nZAM Card tawi te kimat kihen na tuahkhak ma un Sia Tuangpu: 016 254 4093, Sia Go Mang: 018 202 1216 Ph. No. te kem khol/lotngah in.\nPhone kician nei hamtang ni\nPhone a tam mante kisam kei, a kician leh a kizangh thei ahih hamtang ding thupi masa pen hi. Malaysia ah ih om hangin ih omna kibang lo ahihmanin Phone bek tawh thulehla akizasak ih hihi. Zum vai khempeuh zong Phone bek mah tawh a kizasak ih hihmanin Phone kician neih ding thupi hi. Na zum vai a kisot toh theihlohna pen Phone kician na neih loh man hi thei a, Phone na let loh man zong hi thei hi. Phone tam mante neih zong Pute leh Damiah te’n hong deihngawh pahpah uh ahihmanin vaisah lel hi. Tua ahihmanin na Phone zat pen tawm man mah taleh a kician leh a kizangh thei ahih ding thupi a, hong kisap ciangin zong na let pahpah ding thupizaw sem lai hi cih phawk gige in.\nZomi Nam Ni DVD Kingah Lai\nZAM Hall pen Session khat (nai 4 sung) RM200 ki lading a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter leh adang tuamtuam. Alunglut te’n hih Phone 010 823 0571 ah naki zom un. Note: Guihtheih khamtheih zat ki phallo hi.\nKawlgam pan a hongzin Pasian nasem Rev. Khai Khan Gin Zomi te a ding in ZAM zum ah hongpai in thu hong ngetsak manin Lungdamna lianpi ih ko hi.\nLia/Smh Nem Sian Lun ZAM zum ah hong hawh kawm in ZEC sangnaupang te kiang US gam ah nuntak khuasak zia leh sangkah kawm a bang sem thei ding, scholarship zon zia ding leh theih huai thu tampi deihsakna takpi tawh hong hawmsawn thei ahih manin kilungdam mahmah hi. A mah pen Oral Robert University ah zato lam pilna a sin laitak hi in a sangpi te I sawlna tawh Kawlgam mission nasepna kha khat a man khitciang Malaysia hong lambang pak hi. Topan lawhcinna hongpiak sak ta hen.\nZopaal Fashion Designer nu Lamlun pen ZAM zum ah ong hawh in holimna kineihpih thei hi. Ama Design Zopuan numei pasal silh a hoih nono te Zum ah asawt lo in ki lei thei ta ding hi. A Design Book zong Zumah ong nusia ahihman in et theih dingin kikoih hi.\nTuteng lamkal block om kiman ziauziau tulnih valta tawh kitan sak in imite kidawp theih tawp kidawm leh hoih ding zasak tek ni KLang pan KL zuan ding te nisim bus Asiajaya khen khit University hospital ngei pan nisim zing nai 8 pan kipan check den uhhi. Atamzaw bel Bagala te leh permit neilo te kaiden uh hi.\n***NA KAWLGAM IC BANGIN BAWL IN\nZAM Card nabawl ciang nangmin tektek mahtawh na bawlding hoihzaw hi. Amin taktaklo tawh abawl te deihloh pen thongkia in innlam ciahnading Matpongtin ki vaikhak leh amin kibanglo ahih manin buaihuai mahmah a, aciahding hunin ciahtheilo in a awkcip omthei hi. Innlam ah nazat minmah tawh ZAM Card bawlzaw in.\nMalaysia gamsung UN zum, Airport, Hospital cihbang painopna tuamtuam naneih leh Zomi te mawtaw ki kawmthei hi. Gamgua sang’ inngua hah kisin taa ni. Contact: Pa Thangkhek Ph: 017 365 3391\nZAM zum leh thupuak a ding panpihna hongpia Zomi u le nau, Khua kipawlna leh biakna pawlpi khempeuh tungah lungdamna lianpi Zomi min tawh kong taangko uh hi. Topa Zomi te a ding hong zang semsem ta hen.\nPrevious: It theihding kisinhuai ~ JK Kam\nNext: Korea Gam le Mi te: Zomi khat ii muhna pan (2) ~ Cope Suan Pau


url: =Kipaktawng sak kei in ~ Tdkhen :: ZOMI DAILY\nposted on 3 May 2020 at 10:06 pm Lomkholna: Article, Tdkhen\n1. Thu nengnengte hangin kiselsel, kiphunphun kei un. “Ak-ta mang kuan kitutu” ci hi.\n2. Na Nu na Pa khasia sak kei in. “Khuamial sunga mei kivak lai sukmit na bang ding hi” ci hi.\n3. Huaiham duhhop lua kei in. “Akta duhgawl kilawhkhuh” ci hi.\n4. Na lawhcinna-ah kipak pah nai kei in. “A bepal-pak’ om thei” kici hi.\n5. Gamtat kampau’ kidawm in. “Tui buasa kiluak kik theilo” kici hi.\n6. Na nasep a hoihna na tel’leh lungkia kei in. “Bui a phakkuan-in tawp” cih om thei hi.\n7. Na thuphabawlnate hong kithuk pah dingin lamen tuan kei in. “Ciimnuai-a sa kibah Geeltui-ah kithuk” cih na om hi.\n8. Na tunga hong tungding na deihlohte gengen kei in. “Thallam cilsiat ei’tung tu” ci hi.\n9. Midangte’ hoihloh, cihlohnate koko kei in. “Ih ko’te kisun thei” kici hi.\n10. Na pil, na siam, na hatnate suang lua dah in. “Ngalta muanhuat’ kitan thei” ci hi.\n11. Ciamnuih gualnopna-ah kidawm in. “Ciamnuih gal suak thei” kici hi.\n12. Na dinmun ki-entel lo-in deih teel lua dah in. “Deihteel singteel a val thei” kici hi.\n13. Na zi, na pasal, na lawmte laihlaih kei in. “A masa val om kei” kici hi.\n14. Na lawm na gual lakah kidawm mahmah in. “Dek lam tuktum zong gal suakthei” kici hi.\n15. Na lawm na gual leh midangte eng’lua dah in. “En’ sawn bei mawh” kici lel hi.\n16. Haksatna khat peuh kitheihmawhbawl’in pumpelh sawm dah in. “Gallu kihta gallu tuak” kici hi.\n17. Gim leh tawl zawh nung hitaleh hanciam teitei in. “Matutkuan leh galphawnkuan” kici hi.\n18. Hoih na sak khatpeuh kipakpih lua dah in. “Hakai pahtak lungvei thei” kici hi.\n19. Na neihlai-in kiphal lel in. “Hawmsem nungta, nebum si” kici hi.\n20. Bangbang hitaleh na u na nau mah en masa hamtang in. “Inngua hahlo gamgua hah” cih, mawhsakna om hi.\n21. Banghun banghunah kamsiam ding hamciam in. “Kamsiam sial lei sangg, kamsia sial liau” cih na om hi.\n22. Zindo leengdo hahkat in. “Kawl zong tuidamin kiho” ci hi.\n23. Nau leh ta na hau zongin kimuanpih lua kei in. “Kom Kiim zong tapasal sagih nei nawkik” kici hi.\n24. Haksatna nathuakleh patau lua kei in. “Khuapiguahzu satang hal” kici lel hi.\n25. Leei batloh theih ding hanciam in. “Leiba leh sakha nuainung” kici hi.\n26. Muh baih, hauh baih, tun baih sawm lua kei in. “Lamnai tawn nuam behiang kumin tunglo” cih leh “Buah in ka mei tung hen a cihleh heulawh” kici hi.\n27. Letsong hong kipiapia, ci-in lungdam lua dah in. “Langbawm a ek-ah awk” cih om thei kici hi.\n28. Na it na ngaihte tawh na kitotleh sialo hi. “Kam sunga pokhawm leii leh ha zong kipet thei” cilel hi.\n29. Ih kiseelseel hangin mite’ upmawh kibaang thei veve hi. “Meimalo-ah tho tulo” kici hi.\n30. Heh baih, nuak baih lua kei in. “Meingong lung leh sazantaa” ci-in gitnatlohna lam genna a om hi.\n31. Na paallai am’ inla, ahi zongin kimuanpih lua kei in. “Mihing leh papo” cih a om hi.\n32. Na mothakna-ah kidawm in. “Mothak zummawh zasankuang kai” kici hi.\n33. A nununglam sangin a masa lam tuh zaw in. “Mual khawl masa teek tang” kici hi.\n34. Na hihna zah sangin uangtat lua kei in. “Mui zanglua kipeisat” kici hi.\n35. Na gensa, na hawmsa thu-ah awk ngam in. “Ngal hapaaksa tum kik ngeilo” kici hi.\n36. Nangmah mah kitodelh sawm ngiat in. “Numei in a maa khuat, sumkuang in a li khuat” kici hi.\n37. Na melhoihna kisaktheihpih kha kei in. “Numei in paal’lai nei, balpi in to lai nei” hunno khat sung bek a cihna hi.\n38. Na kihtakte sim gensiatsiat kei in; mi meidawite’ zia hi. “Tapkual han” kici hi.\n39. Na sungh, na pu dem’bawl kha kei in. “Pute leh lamsak kineh zo lo” (Pute kizo ngei lo; Pute’ ngau’ kilel thei; ) a ci hi.\n40. Na mailam ding khualin kampau, gamta kidawm in. “Sakhi in a tat nading kuamkua khual” cibuang hi.\n41. Kidawm takin nungta in. “Bui leikei zong khua ngai” cibuang hi.\n42. Pi’sawm’ vet ding cithapai kei in. “Sakhi that lo, ngaltang tum” kici hi.\n43. Kinungsikna na lua cih thei inla, ngaihsun masa lo-in kampau, gamta kha kei in. “Sial tat zawhnung sialdai kai” kici hi.\n44. Tate itlua-in ngeknawl’ lua kha kei in. “Tapa hawmthawh tualgal suak” kici hi.\n45. Zo nai lo-in nuambawl masa kei in. “Tu nai lo, khekhuang nuam” kici hi.\n46. Kikem denin kigalging den in. “Va-ak cinghkam sakhau taw-ah kipua lo” kici hi.\n47. Sepding khat peuhpeuh kinelhsiahsiah sak kei in. “Vai nunung guahsia in lap” cih om thei hi.\n48. Na vang neihna kem siam in. “Vaphual tang sa, va-ak tang” cih om thei hi.\n49. Gul bangin pilin, vakhu bangin migi in. “Zawlthu kalah sial thawl thei” ci hi.\n50. Na nisim nuntakna-ah kidawm in. Nisim ciaptehna(notebook) nei gige in. “Zawng nek ngau in thal puk lawh” kici hi.\n51. Nangmah ki-entel lo-in na lawmte mat lala kei in. “Zawng in ama’kheng mu lo-in, a lawmte’ kheng ko” kici hi.\n52. Zuauthu leh hong kivetkik thei ding thuhoihlote-ah kidawm in. “Zuau in a khap tawn” ci hi.\n53. Kiliansak, kihausak, kitungtuangsak lua kha kei in. “Kibalbut, lutuk, a gah lel” cih om thei hi.\n54. Na guallelh, na maizum, na zawn na ngau’nate sutsut kei inla, na manphatna lam tuattuat zaw in. Ngaihsun phapha inla, pilvang takin nungta in. “Mi’bawlin i mang kei; ei leh ei kibawlin i mang hi” kici hi.\n55. Mite’ neihsa tungah tatsia kei in; mite’ khasiat nadingin om kha kei in; hong kiphulkik thei-in, hong kihamsiat thei hi. “Ei leh ei kituisa buah” cih a om hi.\n56. Unau pata kiveeng dah un; “Ankhingthu” ci-in cihtak’lo khat hang’tawh kitelkhial thei ci hi. Sum leh paai-ah kizom kei un; “Sum-a ki-unau om lo” na ci hi.\n57. Kivangkhualnate, kisim-gin gige-nate, sikseh nuntaknate nei gige in. Muh peuhpeuh nek pahpah, zatbei pahpahna pen “Vangsel, vang kiam, vang bei” kici a, “Khuaitangdep banga zu neilo” kici hi.\n58. Mite’ khasiat nading, mite’ sinmuat lungmuat nadingin om kha kei in. “Mipi’ ngau pualah” ci-in sihsia, natsia kituak thei kici hi.\n59. Pasian’ nasem pawlkhatte in zong amau’ siamlohna hang tawh gensiat, bawlsiat a thuak om thei ding hi. Amau’ siamlohna hang mah tawh mite in a kamsiatlawh zong om thei ding hi. A kam panun a khum a kha a luang thei ahi hi. Khris in, “Kei’hangin bang na thuak” hong cih laitakin, “Ka thuaknate thei in” i ci-ngam ding hiam?\n60. Mite’ mawhna na maisakleh mawhna hangin a siding khat a honkhia na hiding a, na maisak keileh misi ding khat a kemkem na hiding hi. “Midangte’ mawhna na maisakleh nang’mawhna zong hong kimaisak ding hi.” (Mt 6:14). Tdkhen\nPrevious: Jesu itna mah thupi ~ Tg. Samuel Nas\nNext: ZIUSA genvailut teng tungah Genvai Piakkholh Kivuina Sum Don (5) ai donna


url: =Nang koi pen hoih na sa a ~ Lian Tuang :: ZOMI DAILY\nposted on 29 January 2016 at 7:53 am Lomkholna: Article, Liantuang\nLeitung paiziate kikhelkhel in van le nate a thakthak om toto hi. Pilna a thak siamna athak, nisim nuntakzia nangawn athakthak in kikhelkhel hi. Nidang I nuntak ngei dan in kiom thei pha nawn lo hi. Hih bang khua hun sungah mihingte thu pomzia, thungaihsutziate zong kikhel toto hi. Thu ngaihsutziale thupomzia tuamtuam te (philosophy) gentelna nam tampi om dinga hih lai ah ahuampi in khenpi 3 in a khen mipilte thupomzia pawlkhat I kikum ding hi.\nTua thupomzia nam te in\n1) Formal Logic (Siingkuang le Aikuang thupomzia)\n3) Trialectics (Suangthu Thum thupomzia) cih bangin nam thum in na kisuut hi.\n(1) Formal logic (Siingkuang le ai-kuang thupomzia )\nNeino tangthu sungah Lusuangte in Neino a deihgawh uh ciangin Nantal in pia nuam hetlo hi. Neino in zong Nantal mah tel zaw hi. Tua ciangin Neino in Nantal le Lusuangte nek dingin an bawlsak a, khat pen singkuang hi in a khat pen aikuang ahi hi. Nantal mai ah singkuang koih sak a, Lusuangte mai ah aikuang koih sak hi. Ahi zongin Nantal in Ai-kuang ne kha veve ahih manin sih lawh hi. Tua ahih manin hih thupomzia pen “ Siingkuang le ai-kuang thupomzia” (Formal Logic ) ci in min I pai hi. Thu nam nih bek om a, khat pen nuntakna ci in a khat pen sihna hi cih thupomzia ahi hi.\nNate thu ( sciences ) pilna lam ah zong hih thu thubulletzia pen tuma kum 2500 val Socrates te hun pan kipan Isaac Newton hun dong akizang thuppomzia ahi hi.\nHih thubulletzia aneite in na khempeuh a hi linlian in mu uh hi. Avom ahih keileh a kang. Kapawl na hih keileh ka lang. Ahoih keileh a sia. Piangthak maw piangthaklo. Ong it maw ong mudah. Ci lianlian hi. Tua banah Gtn; Guta hi ci in atheih ngei khat pen a khantawnin a guta ding mah in ngaihsun hi. Party khat peuhah member ahi ngei khat pen a khantawnin member ahi dingin ngaihsun hi. Apa lasiam ahihleh atate zong la uk le lasiam dingin um pah hi. Khua le tui, beh le phung siksan in thugen nuam diak hi. Na pil nopleh, na hauh nopleh, na siam nopleh, khantohding I ut leh, kipumkhat ding I ut leh cih bangin na khempeuh gen lianlian lel hi. Ama muhna ah na nam nih ta bek om sak hi.\nNa khat peuhpeuh a et ciangin na dangdangte tawh a kizom dimdiam in en loin a malmal in en zaw hi. Suangtum pen akhiatna gen beh kul loin kitel ciat hi. Ahi zongin tu hun ciangin na tampi a kigawm ciangin na khat a piang pan tampi om ta hi. Gtn; Mawtaw, mawtaw khat a pianna dingin apei, a set, a body…, nam tampi a kigawm ahi hi. Hih dan ciangin buaihuai sa mahmah hi. Tua tawh kizomin a theihbatloh le a zak ngeiloh thute ahih leh amah tawh a kisailo dan in ngaihsun in kitheihmawh bawl ziau lel hi.\n(2) Dialectics ( Lengtong Hoih )\nLengtong Hoih tangthu I et ciangin Lengtong Hoih te unau pen a ki it mahmah bek hi loin, pilna siamna hatna zong nei mahmah uh hi. Amau utna deihna le kisapna khempeuh a kicingin nei zo uh a, van laizanga om “ Aksi nel-kai” nangawn a la zo uh na hi hi. Na khat peuhpeuh a sep uh ciangun zong a hi sinsen, a hi linlian bek deih uh a, a inn kongkhat nangawn kamsel bek tawh a kihong thei pan ahi hi. “Hanciam peuh leng na khempeuh piang thei hi. Van a aksinel kai nangawn kila thei hi.” ci in na khempeuh maingap mahmah uh hi.\nLengtong Hoih in a sanggam pa tawh nuamtakin a nuntakkhop theihna ding lunggulhna tawh anau Munei Thangdal ahi vahui pen ciampeek tawh satlum giap ngam hi. Ni sagih khit ciangin tangval melhoih mahmah khat in thokik sak kik a, kawlmangpa innsungah a unau un nuamtakin om uh hi.\nTua ahih manin khantohna, hoihna, gualzawhna,nopna le lawhcinna te mihsuan gige in pilna siamna hatna tawh hanciam takin mainawtna le kalsuanna pen Lengtong Hoih thupomzia (Dialectics) ci in min I vawh hi.\nHih thupomzia a lente thubulletzia pen a tuam hi leuleu hi. Na khempeuh kikhelkhel hi ( Everything change ) ci uh hi. Thuhaksa tampi le buai na tampite I kantanzawh ciang bekin Kikhelna khantohna picinnate kimu thei bek ding hi ci in ngaihsun uh hi. Na khempeuh kidemna vive hi a, mun khempeuhah a gualzo le a guallel om tawntung hi ci uh hi. Apil asiam ahanciam zo te adingin na khempeuh piangthei hi ci in ngaihsun hi. Thu khat peuhpeuh ah ei deihna thupi mahmah ahih mah bangin mi dangte muhna zong theih huai hi ci in ngaihsun hi. Hih thupomzia a zangte in dinmun le thukiplet khat siksan gige in thungaihsun tawntung uh hi.\nSiingkuang le aikuang (Formal Logic) te in na khempeuh namnih in akhen ziau hangin Lengtong Hoih (Dialectics) thungaihsutzia a zangte in tua Thu nam nihte a kido, akidem, a kigawi gawp hi ci uh a, atawpna ah a manzaw ahoihzaw te gualzo tawntung hi ci in ngaihsun hi.\nHih thungaihsutzia tungtawnin mipilte in leitung tangthute a kizom diudeu in sut kik thei uh hi. Tu ni dong mah hih thu pomziate siksan in gamvai minamvai a kigel a hi hi.\nHih thupomzia a zangte in leitungah a kip a kho bangmah om lo hi. Na khempeuh a kikhelkhel hi lel hi. Singkum lopa suangtum .., cih te zong tu le tu dinmun bek hi a, a tuamtuam in a kikhel toto hi lel hi. Gtn: Singluang pen mei tawh kimu leh meikuang pianga, meikhu, mei am le vut in kikhel hiau hi. Akl, singluang pen muatsuak in leivui piang hi. Akl, Singluang pen lei in vuk cip in suangmeihol piang hi. Hih kikhelna pen mihingte bawl tawm theih hi lo a, a mah le a mah in a piang hi ci hi. Lengtong Hoih thupomzia in na khat peuhpeuh a hoih zaw ding in kikhel toto hi ci hi.\nThupiang khat peuhpeuh in manawh khat nei ciat a, tua mun a tun matengin a paipai ahi hi ci hi. Hih thupiang le kikhelna a om theihna dingin mihingte in tawsawn thei hi ci in pom hi. Ahi zongin Suangthu thum (Trialectics) thupomzia in Nate khempeuh a kikhelkhel hi a, kikhelna pen a ma pianzia taktak hi zaw hi ci in pom zaw hi. Kikhelna pen a hoihlam zong hi thei in, a sia lam zong hi thei hi ci in pom hi.\nB. A kibanglo nam nih.\nNa khempeuh a kibanglo vive a kigawm nianua hi a, khat le khat kibang vetlo hi. Tua a kibanglo nate khat veivei kigawm a, khat veivei ciangin kidemin kinawk kipalgawp hi ci in Lengtong Hoih (Dialectics )te in ngaihsun hi. Kidemna pen a om tawntung thu in ngaihsun in kipawlna le kigawmna pen tawmvei sung thu hi ci in pom hi.\nAhi zongin Suangthuthumte leuleu in tua nate khempeuh a huampi in sang khawm miemei hi. Gtn; Nupa khop pen kibang hetlo hi. Khat numei hi in khat pasal ahi hi. Lengtong Hoih thupomzia a zangte in numei le pasal a kibang hetlo nihte a kigawm a kizom hi ci in mu hi. Suangthuthum te leuleu in numei le pasal a hih manin a kigawm a kizom mah hi lel hi ci hi. Nupa kikal kitot kiselna kam kinialna a om ciangin Lengtong Hoih te in a man a khial om sak uh hi. Ahi zongin Suangthuthum thupomzia a zangte in nupa cih pen a kitawng thei mah hi lel hi ci in ngaihsun ziau hi. (Aban ah Lengtong Hoih thupomzia pen LHT le Suangthuthum thupomzia pen STT ci in ngelh ni.)\nMun khempeuh ah kidemna le buaina om tawntung hi ci in LHT te in pom hi. Kidemna le buaina pen nampi nih in khen a, sunglam buaina le pualam buaina ci hi. Sunglam buaina le kinawkna a hat mahmah ciangin kikhelna lianpite piang zo hi ci in pom hi. Ahi zongin STT te in buaina le kidemna pen a piangthei thu le a kisam thu khat in ngaihsun hi. Buaina tuamtuamte a malmal in khen loin hih dan zong om thei zelzel mah hi ci in a huampi in sang hi.\nNisim nuntakna sungah zong LHT in buaina khat peuh a om ciangin pawl le gal ci in khennih suah lian a, STT te leuleu in pawl lah a hi lo, gal lah a hi lo pawl om sak lai hi. Gtn; Gam vai ah LHT te in Kumpi le langlam party ci in khen ziau a, STT te in kumpi lam le langlam party ban ah kipawlna( civil society ) tuamtuam zong om sak lai uh hi.\nLHT te in gualzawh ding thupi sa uh hi. Kidemna ah gualzo khawm ngeingai ding cih bangdan hi sa theilo hi. “Thankik aw kei hasia le nang ha pha kikhek ni” ( Win – Lose Theory ) cih dan hi mai hi. STT te in buaina le kidemna, gualzawhna guallelhna cih te a om den thute hi a, khat le khat kisangsiam peuhleng a hoih hi lel hi ci in pom zaw hi. Democry thubullet zong hih thu mah hi bulpi pen hi. Ei hihna ciat tawh suakta takin om dimdiam theih ding hanciamna hi lel hi.\nMipilte in a buaipih tawntung thu namnih om a ( a ) Leitung le piansak nate pen a ma tawm in a piang khia hiam ( b ) Ngaihsutna le ngimna khat tawh apiang ahi hiam cih a hi hi. Hih dotna pen a nih tuakun (LHT le STT ) ( b ) na sang khawm bilbel uh hi.\nAhi zongin a sanzia uh kibang lo hi. LHT te in ama upmawh thu bulpi khat siksan in hih thu pen a hi takpi hi ci in kipsak mahmah hi. STT te leuleu in thubulkip khat bek hi loin, tampi om dinga, I theih khak loh thute ban ah I theihzawh loh thu zong om lai ding hi ci in pom hi.\nLHT te in thu khat peuhpeuh ah a kidempihte le a langte taisan in nusia uh hi. Tua bang ciang bekin khantohna, ahoihzaw picinna le kikhelnate piang thei pan hi ci in pom hi. STT te in akinusia le a kitaisan cih dan in ngaihsun loin a kilom khawm toto, a kilam khawm toto hi ci in pom zaw hi.\nGtn; Nupa khat in a tate inn a tuan sak ciangin a kikhen le a kitaisan uh hi lo hi. Tua bangin a banban in khang tampi inn kituan toto a, mun tuamtuam ah zong kilal kawikawi hi. Tua khit ciangin minam tuamtuam le pau tuamtuam ong piang to ahi hi. Hih pen a kinusia le a kitaisan hi loin a kilam toto ahi hi.\nTu laitak I muh van le nate pen tawl khat sung a om pak van le nate hi a, mihingte in min tuamtuam a piak hi lel hi. Tua Nate kip tawntung lo hi. Ama hihnate a kip hun tonno sung bek ahi hi. Ama hihnate a kip theihna dingin ama sunga Kizopnate a om ngei bangin a om sung bek hi pak hi. Tua Nate kizopna kikhel leh Nate a dang khat in piang to pah hi. Gtn; Gua tawn khat pen tu laitak guatawn ahih hangin khutsiam khat in tutphah in bawl leh guatawn panin tutpah suak lel hi. Tua tutpha pen ama sunga om Kizopnate a ngei bangin a om sungteng tutphah hi a, kizopnate a kikhel ciangin sing, nin, ciangkang …, cih danin kikhel leuleu hi.\nTua Guatawn pen hun khat sung guatawn hi a, a tawntung in guatawn hi lo hi. Amasung kizopna a kipsung teng hi pak hi. Thu dangdangte ah zong tua dan vive mah hi pah hi. Tonno sung a om pak Kizopna te pen a kipsemsem zong om a, a kiplo semsem zong om hi. Tua kizopna te a kikhelkhel hangin khat le khat a kitaisan le a kinusia cih bang hi tuan lo hi. Ama pianzia khat hi lel hi. Gtn: Haitang (a lui) si a, haikungno (a thak) piang hi ci in LHT in pom hi.\nHaitang le haikung thu bek ngaihsunpi in nei hi. STT in haitang le haikungno banah tua tegel kizopna zong thupi sa hi. Haitang le haino kizopna a thakhauh ciang bekin haikung ong po zo pan hi. A zenzen in tua kizopna thakhauh kei leh haitang si in muat thei lai hi. Tua ahih manin Haitang panin haino po ding cih thu om thei tuan lo hi. Haino po thei hi. Po lo thei hi.\nLHT le STT thupomzia kilamdanna pen amaute thubul pomziate ( Dimensions ) hang ahi hi. Mihingte in sem nuam peuhleh Leitungah a piang theilo bangmah om lo hi. Leitung, ni, kha le aksite in bei hun nei loin a tawngtung in a om den ahi hi ci in LHT in ngaihsun uh hi. Tua ahih manin amaute in ngimna le gelna kician nei diudeu in thaneih zah in hanciam uh hi.\nLHT in Gam le minam khantohna dingin kidemna buai na hanciamna tampi kisam hi ci hi. Hih thubulpite siksan in innkuan sung, pawlpi sung, khua le tui sung leh gam le lei vai khempeuhte ah na ong kisep ciangin a gualzo le a guallel ci in pawl nam nih ta ong piang den hi. Agualzote in gal nei suak uh a, a guallelte in zong maban a nei mah suak in kidemna bei theilo a, nopna daihna om thei nawnlo hi.\nTua ahih manin hih thupomziate pen Midangte tungah thukhenna ding hi lo a, I zat siam nakleh eima nuntakna bek tham loin i innkuan sung, vengsung, pawlpi sungah khua le tui sungah noptuamna om taktak ding hi ci in ka lamen hi. (Zingsol, Megazine ah a kicingzaw in ong suak lai ding hi.) Lian Tuang Ref: Trialectics (U Kyaw Win), Dimensions (Ko Thar), Zolai simbu\nPrevious: Piantit Paina ~ Sia Mangpu\nNext: Tulaai Leitung Thuthang Tuamtuam Updates January 28, 2016


url: =Topa ading maban ~ Sia Do Khup :: ZOMI DAILY\nposted on 11 March 2020 at 11:01 pm Lomkholna: Biakna, Dokhup, News, Zomi\nTuni March 11 ni, Rev. Hen Khan Go (Sia Gopu) te pata vaihawmna tawh Evangelistte thusinna, Shinhong hotel ah thapiakna va nei thei ing. Topa in hong ompih ahih manin mangkang ten zong tha ngah mahmah uh a, kamsanna pawlkhat hong neihsakin thupha hong pia uh hi. Topa hoih lua hi.\nMarch 13-15 Lamzang khua ah Tapidaw suah zawh kum 100 cinna leh STBA khawmpi ah nitak sim cialpi bawl dingin hong cial uh hi. 1995 kumin TBA khawmpi leh CCOC mahialna kithuah hunin zong inntek hun vaitun nitak hong zangsak ngei uh hi. Hun thupi a neih sim-un hong phawk vilvel Lamzang Tuiphum Pawlpite tungah ka lungdam mahmah hi.\nKhitui Gospelte zangin Topa in khanlawhna lianpi a piansakna khua hi a, zusai kiphiatin lawki teng Tapidaw suak khin uh hi. Tu hun ciangin tua hun lai a khangno piangthakte Pastor tampi om ta uh a, degree sangpipi a ngah zong om ta uh hi. Topa minthanna hita hen. Tu kha sung hun gelna a nuai a bang hi. Limte na etsak unla, thungetna ah hong phawk ciat un maw lawmte.\nCarmel AG, Sawbua ah khangnote tha va pia thei ing. Khangnote tawh kithuah mah a nuam pen himawk ei. Khangnote i zat siam ciangin minam leh pawlpi khangto ding hihang.\nZOKUAL CRUSADE OM DING\nTuni Zokual crusade vai van dingin, Pu Lian, Thawn, Thangpi tawh Mawngken ka va pai uh a, makaite tawh ka holim thei uh hi. 2020 March kha 20-22 dingin ka khensat uh a, a nuai a khua teng sap dingin ka gel uh hi. 1. Khuadai 2. Bumzang 3. Tualmu 4. Gamngai 5. Gelzang 6. Lomzang 7. Tekzang 8. Vialcian\nTangsih leh aksa tawh hong vak uh a, Zogam a leng hoih penpen ah zong hong tuangsak uh hi. Khanlawhna lianpi hong pian nadingin thungetna ah phawk ciat ni. Sia Do Khup\nPrevious: Coronavirus na ngahphial zongin nasi keiding hi ~ Khawm Pau\nNext: ZCD Party in tulaitak Challenging Moment pen Great Opportunity in ihsang zodinghiam


url: =ZAM Thupuak :: 06 July 2014 :: ZOMI DAILY\nposted on 5 July 2014 at 2:40 am Lomkholna: News, Newsletter, Refugee, ZAM, Zomi\nUSRAP khutletbu sungpan June 8, 15 ni a hong kisuah sak khinsate ih azom…\nInternational Organization for Migration (IOM) US tung dingte IOM zumpi ah asawtlo in sisit (Medical Check) dingin kizasak pah hi. Tua banah IOM ten a lenna ding uh vanleng zong vaihawmsak pah uh hi. Hih hun sungin IOM te’n nangma thu leh na innkuanpih teng thu khempeuh US a Resettlement Agency te na puaksawn pah lian uh hi.\n(US a Resettlement Agencies te sep ding teng bel ih gelh khitsa ahihman in na simpha kik mai ve)\nMedical Exams na man khit ciangin na omna innah ciahkik inla IOM te hong sap ding bek ngak ding hi ta hi. Hong sap petpet uh ciangin thudang peuhmah hong gen lo ding uh a “Na vanleng ding tuani zingsang/nitaak nai tuazah hun in leng ding hi. Hunlap in hong pai in” hong cikiau ziau ding uh hi. A hunlap sawm hamtang lecin maw!\nNa tunna ding US gam sunga vanlengtual ah Resettlement pai theihloh kikna khat or vai nawngkai khat peuh a o om khak zenzen leh IOM te nawh takin zasak kik pah in. Hih numbat tawh IOM kiho thei hi. (+66) 2343 9300, 03-9235 5451, 9235 5430)\nAleng dingte haksatna tuakte:\nDah mah si’ng e, cikmah a vanleng tung tuang ngei lah hi peuhmah lo ing a, Lau lua ingh! Gunkuang tawh US kitung thei lel lo maw leh?\nRefugee te gunkuang tawh US pai lo, vanleng bek tawh leng. Vanleng tawh len pen lauhna ding bangmah omlo hi. Nuam penpen zaw hi. Cultural Orientation na neih hun sunga tentan hong pia na siate in US a nuntak khuasakzia kician takin hong genkhit banah\nvanleng tung tuandan zong hong hilh gai khin hi. Lau kei in.\nKa zi zanni nausuak mawk! Ka len hun ding uh lah tuzawh kaal thum khit ciang ci ta lailai. Ka lungkham tak ei maw tazen! Bangcih peuhmah ding ka hia?\nTua bang ahileh IOM asem Medical Teamte na gen pah kul cihna hi. Naungek kha khat tungsiahte bek vanleng tung kituangsak ngam hi. Amanlang thei bang penin na naungek uh UNHCR ah Registration na bawlsak pah un maw. Naungek leh anu hong damsiang khit uh ciangin na lenni ding uh hong kizasak pah ding hi.\nCultural Orientation (CO) Training with the Resettlement Support Center (RSC)\nTentan nakah theih kei leh hih Ph. nambat tawh RSC CO zumpi zasak pah in. 03 9222 0041\nHih tintan hun sungah hong kihilh ding teng pen a thupilo khat zong om lo hi. Migam milei ah ava khuasa suak ding na hihman in mi nuntak khuasakzia nasin kul a, na theih kisam mahmah hi. Tarzan banga na va om ding hong deih lo cihna ahih manin pello pai hamtang in.\nIh gensa mah bangin US gambelmi peuh Resettlemet Agency khat tawh akithuah lo uh phamawh hi. US na va tun ciangin Resettlement Agencyte palai khat in vanlengtual ah nong na dawntuah ding uh hi. A thak nuntakna akipan ding himawk na hihman in huh theih bangin hong huh ding uh a, panpih theihna peuhah hong panpih ding uh hi. Amau aa dingin a thupi pen khat bek hi: “Nuam tak a na khuasak a, na nuntaak theih ding” tua bek hi.\nMan ngen lo in hong kihuh hi cih mangngilh ngei kei in.\nIOMten vanlengtual ah hong khak uh ciangin IOM bag kaang (White) khat hong pia ding uh hi. Tua bag (Ipkaangneu) sungah nang thu nang la akigelhna lai thupi teng om hi. US na tun ciangin thuneite’n vanlengtual ah na IOM ipkaangneu sung alai thupite hong etsak ding uh hi. Tua khit ciangin Seal hong tupsak ding uh hi. Tua Seal lo tawh nang pen hong kipom lo ding hi.\nLegal Right Status: Refugee dinmun tawh nang pen US ah suakta takin a teeng thei ta na hi a, kuamah in hong nawngkaisak thei nawn lo hi. Gam dang zinnopna na neih leh nang hong kem Resettlement Agency te tungpan Travel document nanget masak kul ding hi.\nPermanent Residence Card: US ah tensuak theihna card pen na tunzawh kum khat khit ciangin kisiau thei pah hi. Hihpen US Citizenship ngah theihna dinga kahlei khatna hipah hi.\nUS Citizenship: US na tunzawh kum 5 khit ciangin U.S. Citizenship na siau thei hi. Hih ngah thei lecin American te ngah hamphatna khempeuh nang zong a ngah thei ding hita cihna hi. Ahizongin mangkam na siam kul, a gelh zong na siam kul, America te khang tangthu leh a ngeina te uhzong na tel mahmah hong kul phot phot ding hi. Tua hileh ngah thei pan hi teh. Akisam khempeuh na Resettlement Agency ten hong hilh thei ding uh hi.\nTheihding:Hih atung a thu teng pen USRAP Handbook pan hi a ZAM zumpi pan a kilet khia hi. Azom tampi omlai hi.\nA (1) Veina ZAM-ECM Meeting kibawl\nJuly 2, 2014 sun 12pm-2pm 2014 kum ai a (1) veina ZAM-ECM meeting ZAM hall kibawl in pawlpi leh khua kipawlna panin mimal 60 val hong kihel thei uh hi. Hong kihel pawlpi sia, khua makai khempeuh tungah lungdam mahmah hi.\nHun masa in, UNHCR-IAD panin REMEDI Insurance vai tawh kisai gencianna leh dotna leh dawnna hong nei hi.\nNote: Hih Insurance vai tawh kisai alei nuamte in ZAM zumpi ah min kipia thei hi. Zomi khempeuh neihkim dingin tha kongpia uh hi.\nAzomah, P3, Visa 93 (I-730), Fraud case vai mipi tung genkhiatna kinei hi.\nZWO min tawh vanzuakna kinei thei\nMalaysia ading pawlpi gol lakah khat ahi SIBKL vaihawm siamna tawh June 28, 29 sungin Sunway SMCC ah Zo ngeina silh le ten zuakna kinei thei hi.\nZAM-ECM (President) teng ZAM Card manhngetlohin kibawlsak ding\nZAM in pawlpi te leh khua kipawlna te tawh khut kilen a nasem khawm den ahihna tawh kizui-in, tu kum term sung adingin ZAM-ECM (pawlpi leh khua kipawlna lutangpi) teng khempeuh ZAM Card mannget lohin kibawl sak ding hi. Mannget loh a kibawl sak ding hun pen July kha bup sung hi ding a, tua khit zawh ciangin kingah nawnlo ding hi. Makai card nei nailo khempeuh a hunbeima in nong bawlna dingun kong zasak uh hi.\nWorld Refugee Day 2014 kihel siamsin naupangte pahtawina laipi hong piaksak\nWorld Refugee Day 2014 kihel ZEC siamsin naupang 28 te UNHCR zumpi panin World Refugee Day akihel lungdam kohna leh pahtawina in laidalpi hong piaksak uh ahih manin ki angtanpih mahmah hi.\nHealth Equity Initiatives (HEI) ah tentan\nJune 3, 2014 ni HEI te makaihna tawh amau zumah sinnatna (Hepatitis) tentan zingsang nai 9:30am pan 4:00pm ciang kinei-in ZAM cidamna lam panin zong kikah thei hi. Hih tentan pen ahun zui-in thulu tuamtuam tawh a kinei den hi a, mai lamah zong ki zomtoto lai ding hi.\nZEC ah Multi Media University (MMU) Engineer sang naupangte hong hawh\nJune 4, 2014 ni zingsang nai 8:30am pan 12pm ciang Malaysia gamsung a University minthang khat ahi Multi Media University (MMU) panin Engineer sang naupang 8 ZEC-Maharajalela ah hong hawh in Zomi sang naupangte siamna tuam hong hilh sak khit uh ciangin interview na zong hong nei pah uh hi. Hih bang hunhoih ngah theihna ding hong geel sak Sia Francis Khampi tungah lungdam ihko hi.\nUS Embassy pan zaksakna\nUS gam atungsa te’n Malaysia aom innkuanpih te Visa 93 (I-730) tawh asap uh honkhat om a, a Case uh Malaysia Embassy hong tungkhinta hi. Ahi zongin Malaysia lampan akikanlo leh avai sianglian nailo Backlog honkhat om ahih manin, tuate July 23 nibup siansuahna neiding cih US Embassy pan ZAM Palai te hong zasak uhhi. Tua ahih manin US Embassy pan Phone tawh ahi zongin Email tawh ahi zongin July 23 ni hongpai un cih zaksakna hongneih uhleh amanlang in ZAM zumpiah hong zasaksawn theile uhcin ahithei bangin hongki vanpih ding hi.\nCing Ta (Tungzang) June 26 ni-in Serdang zato ah appointment paipih.\nKap Sian Sang (Tuimang) June 26 ni-in Ampang zato ah buai pih.\nThawng Sian Sum (Laaitui) June 30 ni-in GHKL ah buai pih.\nGin Lian Mang (Tuitangzang) June 21,22 ni-in, puaisa te kiangpan a paina ding theilo in ZAM huhna hong ngetna tawh ZAM a kila thei.\nGo Suan Mung (Bumzang) June 30 ni-in Bukit Jalil ah buaipih.\nSuan Kap Thang (Laaitui) June 30 ni-in Bukit Jalil ah buaipih.\nLangh Sian Thang (Laaitui) July 2 ni-in Dangwangi ah buaipih.\nBiak Van Thang (Sawbua) July 3 ni-in Dangwangi ah buaipih.\nGin Suan Khup (Mualnuam) Klang Lama palik zumah buaipih.\nLian Za Kheng (Zozaang) June 28 ni-in Dangwangi ah buaipih.\nNang Za Thawn (Zozaang) June 28 ni-in Dangwangi ah buaipih.\nTuan Khai (Zozaang) June 28 ni-in Dangwangi ah buaipih.\nHoih Nem Lun (Lamzang) June 28 ni-in Pudu ah ki buaipih.\nLian Lun Mang July 2 ni-in Bukit Tinggi palik ten namanin phone tawh hopihin suakta thei.\nPau Khan Khai (Sekpi) July 2 ni-in Serdang zato ah ki buaipih.\nThawng Pian Khup (Laaitui), Gin Sian Tuang (Keizang) July 4 ni-in UN ah ki buaipih.\nNing Sian Sung (Thangzang) te innkuan mi 7 ki buaipih in UN laidalpi hong ngah thei.\nVung Nem Pau (Taakkhawl) Bukit Tinggi palik ten namanin phone tawh hopihin suakta thei.\nPa Sawm Piang (Kawlpi) JPN ah Birth Certificate kilak pih.\nNu Sian leh Cingbawi (Yangon) Visa vai ki buaipih.\nPa Khup Mang (Tungzang) Setapak Balai Polis ah ki buaipih.\nKhawl Vung (Anlangh) Setapak Balai Polis ah ki buaipih in tan khia thei.\nUNHCR-EST vaihawm sakna tawh June 30 ni-in Giants mun tuamtuam ah Zomi 60 sitset nasep kiguan thei hi.\nZomi Khawmpi USA: Khawmpi Ni July 3-6, 2014\nZomi Khawmpi USA pen July 3, 2014 (Thursday) ni Nitak nai 6:00PM a kipan, July 6, 2014 (Sunday) ni Sun nai 1:00PM ciang kibawl ding hi. Hun-geel dan anuai a bangin ahaampi (Draft) in kigual hi.\nZin Tun’ Ni July 3, 2014 (Thursday) Zingsang nai 6:00AM pan Nitak Nai 5:00PM Welcome Center leh Zinbuukte ah vai kidawn ding hi.\nKhawmpi Kipa’t Ni (Nitak) July 3, 2014 (Thursday) Nitak Nai 6:00PM hun in Khawmpi hon’na kibawl ding hi. Zomi Concert USA pawipi tawh kipanpah ding hi.\nKhawmpi Ni Nihna (Sun & Nitak) July 4, 2014 (Friday) Zingsang nai 7:00AM pan Nitak Nai 10:00PM ZIUSA Cup Bawlung kidemna hon’na kibawl ding hi. ZIUSA Cup Group Level kidemna kibawl ding hi.\nZomi Idol USA Lasak kidemna Cial Khatna kibawl ding hi. ZoLia ZoTaang kiteelna kibawl ding hi. Zomi Concert USA Nihna kibawl ding hi. Zomi Siamsin/Youth Forum kibawl ding hi. Khawmpi Ni Thumna (Sun & Nitak) July 5, 2014 (Saturday) Zingsang nai 7:00AM pan Nitak Nai 10:00PM ZIUSA Cup Final Level kidemna kibawl ding hi. ZIUSA Cup Bawlung kidemna khakna kibawl ding hi. Zomi Idol USA Lasak kidemna Cial Nihna kibawl ding hi.\nZomi Idol USA Lasak kidemna Cial Thumna (Final) kibawl ding hi. Zomi Forum (Gam leh Minam thugenna) kibawl ding hi.\nKhawmpi Ni Lina (Sun) July 6, 2014 (Sunday)\nZingsang nai 9:00AM pan Nitak Nai 1:00PM\nZomi Forum (Gam leh Minam Thu Holimna) kibawl ding hi. Zinmangpite tawh Holimna, Thudotna kibawl ding hi.\nLIVE a ennuamte adingin hih anuai a link ah kien thei hi.\nZomi Innkuan USA, Inc., Tulsa, OK\nKhuado Pawi ading Tukpeng (Football) tawh kilawmtatna om ding\n2014 Khuado pawi adingin Malaysia gamsung a om Zomi pawlpi tuamtuam te khat le khat ki meltheih semsem na dingin kilawmtat na Tukpeng (football) suihna kibawl ding hi.\nKhuado ading Tukpeng kimawlna pen biakna pawlpi te bek pan hi ding hi. Pawlpi min tawh a kihel nuam khempeuh in ZAM zumpi ah July 31 a nunung pen sazian hong pia un. Kizopna ding: Mangpu 019 510 6413\nUNHCR-EST nasep zonsakna Giants a sem ding Zomi citak 27 kideih leuleu hi. Cheras Leisure Mall ah pasal 3, Metro Plaza Complex Kajang ah pasal 1, Wisma Thrifty Petaling Jaya ah pasal 1, Taman Kajang Mewah ah pasal 3, Ampang point shopping centre ah numei 2, Wang Plaza Jalan Sultan Isamail ah numei 4, Pandan Indah ah pasal 2 leh numei 1, Jalan SS 16/1 Subang ah pasal 2 leh Great Eastern Mall, Jalan Ampang ah pasal 8. Alunglut khempeuh July 9, zingsang nai 9am honglap un.\nTheihding: Abeisa a Giants te banglo in tutung a pen omna pialo ahih manin atung a mun nai/kim a om te ading lempen ding hi.\nUNHCR-EST pan mahin Johor Bahru KFC sai a sem dingin Zomi citak mi 100 kideih hi. A lunglut khempeuh ZAM zumpi ah na min sazian uh hong pia un.\nPort Klang setzung sem ding pasal citak 10 kideih hi. Omna pia, an pialo. Nipi nisim off. Nasep lam tawh kisai kizopna ding: Mangpu 019 510 6413\nZAM zumpi ah ih ngeina Zopuan leh vante ki leithei hi. Aki ngahthei van te:Zopuan: a bantong leh a bansau (pasal), Zoniik nam tuamtuam (numei), Puandum, Zodial naikhau (silk), Puanlaisan, Zokhi, Tanghciin, Khephiau, Zolukhu, Zothungkuah, Zodial, etc. Kizopna ding: Ngaih Hau 010-823 0571\nPum Lam Thang (Pyidawtha) USA pan a zi leh ta kiangah hawh a hongpai hi-in Thupuak ading RM50 tawh ma hongpang ahih manin lungdam ihko hi.\nZAM Thupuak zum pan lalo a Pawlpi tuamtuam leh ZEC sang tuamtuam pan hong print khiat sakte tungah lungdam mahmah hi.\nSia Joseph Mangsen : 016-374 9423\nSianu Ngaih Hau : 010-823 0571\nSianu Cii Cing : 011-1282 8482\nJalan Pantai, Rharu 59200 KL\nPhone: 03 9235 5431\nPrevious: iZomi Group leh Zomi Daily holimna\nNext: Lasiam Kimpi, Sangi Agape Family Gospel tawh holimna


url: =Kawlgam Thuthang (Myanmar News) ~ 26 August 2016 :: ZOMI DAILY\nKawlgam Thuthang (Myanmar News) ~ 26 August 2016\nposted on 1 September 2016 at 8:59 am UTC+8 Lomkholna: Myanmar, News, ZomiTimes\nKum Zalom 21 Panglong Khawmpi Vaisai Ding mi 48 kiseh: Kumpi, Innpi leh Galkap palai 16, Minam thautawite mi 16 leh Political party palai 16 kigawm mimal 48 tawh Panglong Khawmpi Vaisai committee kiphuan kik hi. NRPC zum – Yangon ah August 22 niin Panglong Khawmpi Vaisai committee, NCA pawl, DPN pawl leh political party makaite kigawmin Panglong Khawmpi Gawmtuah Vaisai Pawl kiphuan a, Chairman – State Counselor mangpi U Kyaw Tint Swe, Vice Chair 3 – Pado Saw Kwai Htoo Win, Dr. Tin Myo Win leh U Tuh Wai kiseh a, Secretary – U Sai Kyaw Nyunt(SNLD), U Khin Zaw Oo leh DPN pan amin kician nailo 1 kiguang hi. NCA pawl 8 pan 1 ciat – mi 8, DPN pawl 7 pan 1 ciat – mi 7 leh Mongla mi 1 tawh kigawmin Minam thautawite mi 16 kiseh hi. RFA\nSangsia Khasum Khang Ding Kigen: Kawlgambup sangsia teng 4 valte khasumbul khansak dingin geelna kinei hi ciin Sangzum General Director U Aung Than Oo in August 23 ni pulak hi. Sanglam hunbit khasum sang teng 4 val lak ah sangsia teng 3.7 om a, adangte hunbit zum nasemte ahi hi. Sangpilna mangpi zum budget 100 ah 80% pen sangsia khasum tawh bei hi. Kawlgambup Phone-card siahliau 5% kipia 7.5 billion pen sangsia te khasum dingin kizang ding hi ciin Sang zum mangpi Dr. Myo Thein Gyi in Ni 100 Nawpna tangkona ah gen hi. Sangzum khasumte – Tan 4 Sang Sawltak khasum – 120000, Tan 4 Sangsia khasum – 150000, Tan 8 Sangsia khausm- 160000, Tan 10 sangsia khasum 180000, ngah uh a, kum 2 sialin khasumbul kikhangsak hi ciin Yangon Sanchaung Tan 4 Sangsiapi khat in gen hi. Khasum khang ding thupi napi, vanman khang zel ahih manin Sawltak khasum 200000 bek hi henla, tan 10 sangsia khasum 300000 bek hizo leh ut huai hi ciin gen hi. MBN\nBy-Election 2017 January Kinei Ding: Union Election Commission (UEC) member U Aung Myint in kumpi panmun ah akiguangte kaungluina mun awngte ah athak kiteelna pen 2017 January kha sungin kinei ding hi ciin gen hi. Innpi Tungnung palai U Sai tun Aung in 2015 kiteelna ah gambuaina hangin kiteelna kibawllo Shan khanglma Maishu leh Kyiti ah kiteelna neih kik ding thu om maw omlo cih dotna adawnna hi a, News media ah zong pulakna nei hi. Mun-awng kigen thei nailo a, kiteelna pen kibawl ding hi ciin U Aung Myint in gen hi. RFA\nEmergency Act 1950 Kiphiat: 1950 Emegency Act pen galkapte in phiat ding nial uhi ciin Bill committee chairman U Tun Tun Hein in gen a, Bill committee member Brig.Gen. Mg Mg in hih upadi iphiat ding leh adang upadi thak khat akineih khit ciang bekin phiat huai ding hi ciin gen hi. 1950 Emergency Act pen mi khatpeuh thu tuamtuam bulh-in matnop hunhunin mat theihna upadi hi a, 1950 kumin gal thusim kithei kha ding launa tawh kibawl hi-in, Kawlgam kumpite in akhangkhangin mipi vatna dingin zangkhial uhi cih thu hangin adeihlo tampi om hi. Hih upadi omlai siah, mipi lungmuanna ding om ngeilo ahih manin mipi hutna dingin hih upadi phiat dingin akipulak hi a, NLD kumpi hun ciangin akipulak ngam hipan hi ciin U Tun Tun Hein in gen hi. Galkap palaite in hih upadi akizatkhialh lohna dingin adalna ding upadi neute behlap ding hibek a, phiat ding hilo hi ci uhi. Hih upadi pen galvai a kizang ding bek hinapi gamvai (politics) nangawn ah PhaSahPahLah kumpi , Newin galkap kumpi leh tudongin kizang lai a, gammi khat thu om ta kei leh upmawh leh huatna tawh kiman thei hi. Thanlin MP Palai U Lwin Ko Latt in hih upadi tawh minam vaisaite kiman thong kikhia a, kei mahmah zong hih upadi tawh hong kiman hi, Mipi nasemte leh democracy vaisaite bek hiloin mipi nangawn hih upadi tawh kigawt kibawlsia ahih manin hibang upadi pen ineih nawn hetloh ding hizaw hi ciin Irrawaddy ah gen hi. August 24 ni Innpi khawmpi ah hih upadi phiat ding vote in zo hi. Irrawaddy/MRTV\nCollege Sangsiate Ahonpi Zakhang: College sangsaiate nasep kum 3 tungsiah tutor 2000 val tak, Assist.Lecturer ah ahonpiin zakhang hi ciin Pilna Sang zum in tangko hi. Abeisa hunin Asst. Lecturer tawh kum 7 tungsiah aphate bek zakhangsak a, tukum ciangin kum 3 tungsiah ansep kum aphate kizakhangsak hi ciin kiza hi. Tukum a kipanin MA, MSc degree angah nak leh kikhangsak hi. Tukum azakhang 2700 val ak ah pawlkhat kum 6 val leh pawlkhat kum val deuh bek zong om hi. August 12 ni panin AL tawh zakhang 2773 khemepuh August 11 ni tangko tawh kikhangsak hi. Lecturer tungsiah pen March 22 ni kikhangsak khin hi. Kumpi nasemte upadi sung ah kum 3 acin leh zakhang thei hi cih om ahih manin kumpi nasemte kinuam mahmah hi. Tutor pan lecturer zakhang pen kikhel napi adang munte PhD ngah ciang cih pen kikhel nailo hi ciin Kawlgambup Sangsia Kipawlna Vice Chairman U Tuh Tah in gen hi. Sang mangpizum nuai – University, College sang 136 ah College sangsia 22,000 val om hi. 7 Day (Aug.13)\nZinling 6.8 Scale Hat: August 24 ni, nitaklam nai 5:05 pawlin Kawlgam, Magwe region, Chauk pan tai 12 agamlatna bulphuh zinling a, 6.8 scale hat hi ciin kigen hi. August 24 bekbekin zingling 6 vei om a, tuma ni 7 sungin 20 vei zinling, kha 1 sungin 123 vei leh kum 1 sungin 2480 vei zinlingin zinling kinawh semsem hi. Hih zinling hangin Yenanchaung leh Chauk ah Taihinn khangkham, inntung kicim zong om hi ciin Eleven ah kisuah hi. Pagan ah Sedi dawnte kitanin kia a, Pangan khuapi thak Shri pitsiya veng Lawka Nanda phaza adawn kia a, Nitumna Leik Phaza aphellang kicim hi ciin khuamite in gen hi. Suthamani phazigyi Kuontong leh nisuahna lam kicim a, Swe Leiktu phaza zong atunglam kicim hi. Thilu Minlu, Watgyi-In, Gupiaukgyi phaza leh adang phaza neuennute zong tampi kicim hi. Pagan phaza minthang 185 val kicim hi ciin Archiological Research, Museum & Culture zumpi , Pagan zumkhen Director U Aung Aung Kyaw in gen hi. Tongdwingyi phaza khat kicim a, Yenanchaung ah Sedi khat kicim hi. Pwintphyo ah inn khat kicim a, Magwe khuapi sung ah inn 1 kicim, Kyaukpadong Popa khua ah pi 72 asang Suhtaungpih phaza adawn kia hi. Nyaung U ah Mya Sedi dawn ki a, anada phaza atungdal kihawkkhia, Swe Sedi phaza dawn kisia , Lawka Ushiang Sedi adawn Diamond lei ah kia hi ciin MFS Dept. in gen hi. Zinling hangin Kyuakphyo ah meimual puakkhamin vutsa pi 20 asang dong kilawnto valvalin pi 30 kimkot ah sutsa luang hi ciin khuamite in gen hi. Zinling om lai thei ding hi ciih khuahunmipilte in gen hi. Magwe gam ah Sedi 74 val kicimhi. Saw Luh kumpi phaza zong kicimkhia dektakin khang lemlam hi. Taungdwinhyi ah kum 150 asawt Phunggyi sang khat kicim hi. Zinling hangin mi 3 si hi. Italy ah zong Kawlgam bangin zinling hangin inn kisia tampi om a, mi 150 val siin Pope kumpi in en hi. UNO in Italy leh Kawlgam ah zinling hangin akisia leh supnate dahpihna leh huhna piak dingin Ban Ki Mon in gen hi. USA in huhna pia dingin kamciam khin hi.Eleven\nUSDP Panmun Kilaih: August 23 niin USDP makai thak kiteel a, U Thein Sein leh U Htay U khawl ta uhi. Panmun thak lente : Chairman – U Than Htay, Vice Chairman – U Myat Hein, GS – U Thet Naing Win, Secys – U Paik Twe, U Than Tun , U Kyaw Kyaw Htay, U tin Aung Chit, Dr. Daw San San Nwe leh Ngeina – U Khin Yi kiteel hi. USDP makai thak kiteelna hangin Thura U Swe Mann in makai thakte kiang ah lungdampihna laikhak pia a, hih makai thakte in lungsim (mindset), Ngaihsutna (Concept) leh gamtatzia (Behavior) hoihte khuahun tawh kizuiin mipi leh gam phattuamna dingin hong sem uh. Party policy tawh kizuiin party dangte gal hilo, galbawl ding hilo, seppih lawm bangin tuatin gam khantohna ding ahih leh kua mi leh kipawlna ahi zongin kimu kihoin mapang ciat ni ciin lungdampihna laikhak hi. State leh Region khemepuh zong mithak vive tawh khek uh a, 2020 kum gualzawhna ding hanciam sawm uhi. U Thein Sein in leitung ah agualzo den om lo a, aguallel den zong om tuanlo hi. Ei Party i hanciam pha ni ciin vaikhakna kammal gen hi. U Thein Sein pen Party Advisor mun ah koih uhi. Pu Than Swe zong China kumpi uliante ahawh ciangin hong kidawk a, NLD kumpi thak nong panpihsakna hangin lungdamna hong ko ing ci hi. U Than Swe hong dawkkikna hangin mipi sung ah patauhna lianpi om hi ciin kigen hi. The Voice\nZakhine State Advisor Committee Kiphuan: Zakhine gam buaina avenna dingin Zakhine Thudot committee kiphuan a, UNO – GS lui, Noble Award ngah Kofi Anan pen Chiarman ah koihin U Win Mya(MHRC), Dr. Tha Hla Swe (MRC), U Aye Lwin (Ayechanmitta), Dr. Mya Thida (OG), U Khin Mg Lay (MHRC), Daw Saw Khin tint (Zakhien LCC-Yangon), Mr. Gasan Sallam (UN Palai lui) leh Ms. Lettitiya Van Dam Asam (UNAIDS tuhdot lui) kihel hi. Kofi Anan leh gamdangmi Daw Suh Kyi in lawm tampi nei hi cih lahna hi aci zong om hi. RFA\nMNL Panin Zuiakapin (Kalyin) Club tawp: Kawlgam MNL Bawhlung club pen Bawhlung ukte vaihawm hiloin Crony mihaute sumbawlna hilel a, MNL hunbit nasemte zong akiteel khit ciangin kitheisak pan hi. Asean leh World level Bawhlung kisuihnate ah asiam aginate kiteelloin Crony mihaute deihte bek kiteel ahih manin kuamah zolo uhi. MNL sung ah crony mihaute bek kilimbawlin adangte kilangbawl lua ahih main Zuiakapin (Kayin) Bawhlung club in MNL ah sui nawnlo ding a, club hong suakin khangno bawhlung lunglut 300 val kipantah ding hi. MNL panmun leh vaihawmna zong cronyte uk hiloin thukhun leh ngeina zuiin akisep ciang bekin kisui kik ding hi ciin Zuaikapin Club Chairman U Hla Htay in gen hi. MBN\nPrevious: Vondeih Kep Ding – 51 (Pau Khan Kap)


url: =Biakna Tawh Kisai A Lungdamhuai Thu Bang Om Hiam? | A Lungdamhuai Thu\n1. Biakna khempeuh man ding maw?\nBiakna khempeuhah migi tampi om hi. Amaute Pasian in mu a, don ahih manin a lungdamhuai thu hi. A dahhuai khatah biakna zangin thusia kibawl mawk hi. (2 Korin 4:3, 4; 11:13-15) Biakna pawlkhat in bawlsiatna, a lom a tanga mi thahna, gal le naupang na ngawn zawhthawh bawlna- cihte-ah a kihel lam uh kiza hi. Tua in, lungsim takpi tawh Pasian a biate khasiasak hi!—Matthai 24:3-5, 11, 12 na sim in.\nBiakna man in Pasian a pahtawi hang, biakna man lo-in Pasian dahsak hi. Biakna man lo in Lai Siangtho sunga om lo upnate, Pasian leh misite tawh kisai a man lopi-in hilh uh hi. Ahih hang, Jehovah in amah tawh kisai thuman, mite’n a theihtel ding a deih hi.—Ezekiel 18:4; 1 Timoti 2:3-5 na sim in.\n2. Biakna tawh kisai a lungdamhuai thu bang om hiam?\nPasian ka it uh ci napi a lang ah Satan’ leitung a it zaw ngiat biaknate’n Pasian na kheem zolo ding uh hi. (James 4:4) Pasian kammal in biakna man lo khempeuh “A Lian Babylon” na ci hi. Babylon pen tanglai khuapi khat hi a, Noah hun lai Tuiciinpi a tung khit ciang biakna man lo a kipatna mun hi. A sawt lo-in mite kheem a, a bawlsia biaknate, Pasian in thakhat thu-in susia tading hi.—Maangmuhna 17:1, 2, 5, 16, 17; 18:8 na sim in.\nA lungdamhuai thu a dang na om lai hi. Jehovah in leitungbupa biakna man lote-ah, a om migi-te na mangngilh lo hi. Amaute thuman hilhna tawh kaikhawm hi.—Mikah 4:2, 5 na sinm in.\nBiakna man in mite kipumkhatsak\n3. Migite’n bang sep ding kilawm hiam?\nThumanna le thuhoih a itte Jehovah in dik a sa hi. Biakna man lo pan a paikhiat na’ng un Pasian in a kun hi. Pasian a it a kuamapeuh in Pasian deihna bangin kikhel ding a ut uh hi.—Maangmuhna 18:4 na sim in.\nKumzalom masa lai-in, sawltakte kiangpan a lungdamhuai thu migite’n a zak uh ciangin lungdam takin na saang uh hi. Amaute’n Jehovah kiang pan nuntaak zia ding lampi thak sin uh a, a nuntakna uh khiatna nei in lametna zong neisak ahih man in lungnuam uh hi. Lungdamhuai thu ngai in Jehovah pen a mau nuntaakna-ah a masapen in koih uh ahih manin tu hun a’ding etteh huai uh hi.—1 Thesalonika 1:8, 9; 2:13 na sim in.\nJehovah in biakna man lo pan a paikhiate ama innkuan sungah na muak hi. Jehovah’ muakna na sang leh amah tawh na kilawmta ding a, itna tawh a kidim a innkuanpih na suak ding a, tawntung nuntakna zong na ngah ding hi.—Marka 10:29, 30; 2 Korin 6:17, 18 na sim in.\n4. Pasian in leitung munkimah kipaakna bangci hong keeng ding?\nBiakna man lote thu kikhen tading cih pen a lungdamhuai thu hi. Mite netniamna pan suakta ding uh hi. Biakna man lote’n mite kheemin kikhenthaangsak zo nawn lo ding hi. Mi khempeuh in a man Pasian khat bek kipumkhat takin bia tading uh hi.—Maangmuhna 18:20, 21; 21:3, 4 na sim in.


url: =US, Washington State ah meileng tuahsiat, mi 3 si, 100 val liam :: ZOMI DAILY\nUS, Washington State ah meileng tuahsiat, mi 3 si, 100 val liam\nposted on 19 December 2017 at 1:05 pm Lomkholna: News, Sawltak, USA, World\nUS gamsung kikawmna in akizang Amtrak te meileng khat Washington State ah tuahsia in mi 3 si cih CNN pan kiza hi. Monday zingsanglam in atuahsia hi a, asi mi 3 banah aliamzong 100 valbang phading cihi.\nMeileng pen ataina sikzawn lampi panin apialkhia kici hi. Atuahsia meileng pen Amtrak Cascades 501 hi a, meileng lampithak “new service route” ah apaicilna hi in, DuPont khuagei ah atuahsia ahihi.\nTua meileng pen Interstate 5 lamzikpi tungah akidawh lei tungtawn in akanphei laitak in apei apialkhia citciat ahihi. Akigawm in meileng Carriage 13 bang anuai ah kiasuk hi. Anuai lamzikpi ahzong mawtaw atam mahmahhun “Rush Hour” hisawnsawn hi.\nHih Amtrak meileng sungah Passenger akigawm in mi 77 leh meileng nasem Crew mi 7 atuangkhawm uh ahihi.\nWashington State Police panin thunei Spokeswoman Brooke Bova in agenna ah asi pen mi 3 himah a, adang meileng Carriage te ahzong asi aliam aomkha hiam ci’n Emergency Personnel te’n zongkawikawi uh cihi.\nAliam bekbek mi 100 bang zato ah kipuak in, tuate pen aliamna te nasiathei mahmah, gimmahmah in, Critical Condition vive tawh akikep laitak uh cihi.\nVideo: At least 3 dead as train derails over Washington state highway\nHih meileng pen Washington State, Seattle City leh Oregon State, Portland City kikal kikawm nadingin lampi akibawlthak ahihi. Hih Amtrak Train 501 pen apai masapenpen hi a, atuahsia citciat ahihi.\nLocal Officials te’nzong hih lampithak pen High Speed tawh tainading in muanhuai nailoding hi ci’n nungdiak in agenkhiat uh ci a, tuazawh asawtlo in hih tuahsiatna apiangtakpi ahihi.\nMore: US ah Amtrak meilengkhat New York Penn Station ah tuahsia ~ ZD\nUS President Donald Trump inzong hih meileng tuahsiatna tawh kizui in ih gamsung aom Infrastructure te etphat kul hi. Asawtlo inzong Infrastructure Plan ki Submit tading hi. Banghang in Middle East gamsung khawngah US Dollars 7 Trillion bang kimawk zatzat ahiam. Ih gamsung aom lamzikpi, lei, leisung lampi Tunnel te, meileng lampi te puahphatding hizawlohiam ci’n genkhia hi. Sawltak #zomidaily\nPrevious: Bangkok ah Model numeino khat amahleh amah ki guiawk in si\nNext: Yangon, Hlaingtharya ah mawtaw 2 kimaiphut, mi 4 si in 8 liam\nMessiah i Puanpi (The Mantle of Messiah)\nAtheihhuai DNA (Deoxyribonucleic Acid)\nPa Zam Suan Pau in Tedim (Leilum) pan hong nusia\nSon Ngul & Phuung Thuam\nMuanpu leh Manno – 18 ~ Hau Za Cin\nZomi leh Khuado “Part 1” Japan kumpi te ZDF te laikhak


url: =7. Launa bang hiam? – FGA Tulsa\nFebruary 14, 2019 Comments Off on 7. Launa bang hiam? Zokam FGAIM\nMihingte’ lawhcinna leh lawhsapna a sai mahmah khat pen launa a phutsuak/maingat danah kinga hi. Lawhcin na ut leh launa kizosak loin, vanzat a na zat zawk ding ahi hi! Tua banga na hih theih kei leh lawhsapna hong tun ciangin na lungkia-in, tua in nang hong zo ding hi. Tua ahih manin launa pen bang hi hiam? cih sin taak mahmah hi.\nKhuai in khuaizu khum mahmah bawl cih simloh deihtel ding nei lo hi. Eite in ahih leh deihtel ding kinei a, tua pen i kibatlohna hi. Khuaizu khum mahmah la ding kimlai khuai deh lau-in tai ding maw, ‘hong deh lezong deh’ ciin khuaizu laksawm ding. Naungek pai kisin ciil pen i mu zel ding hi. Khatveivei puuk lauhuai hun zong om a, tua bang pipi a pai a sin uh ciangin hat takin tai thei pan uh hi. Puuk ding lauin tuden, ahih kei leh lumden leh mibang lo lianpi hi lel ding hi. Lawhsapna pen a min bek zong zak nuam lo hi. Mihingte kammal lakah ‘sihna’ cih zomah ‘lawpsapna’ cih kammal pen a zaknuam lopente laka khat hi ding hi. Mi khat in a lawm pen, “Lawhsam mahmah mawk ei” a cih ziau leh, gencian sese ta kei leh na lungsim sungah gentheihna, a huh ding om lo, siam nei lo, mapai lo, mai lam kalsuan ding dan maan lo leh lamet neihlohna hong kidawk pah ding hi. Tua launa tuamtuam hangin a lawhcing ding tampi lawhsam uh hi.\nMite gensiat ding launa\nMite gensiat i launa hangin i sep ding tampi i seploh om a, i seploh ding tampi i sep om hi. Mi lawhcing, mi thupi, history a min kidai ngei nawn lote pen nakpi taka gensiatna a thuak uh hangin zong a sem tantante ahi uh hi. Tua bang gensiatna lak pana lawhcing, mite theihden khat pen British Evangelist George Whitefield ahi hi. Mite in nakpi’n langpan uh a, thah sawmin a that dingin mi sum tawh guai/cial man liang uh hi. A pawlpi u’n a khal uh hangin pusuak nuam tuan lo a, pawlpi nasepna khatpeuhah kihel teitei hi. A khua uh panin kihawlkhia a, paikhia nuam tuan lo hi. Tua banga khalna pia a, biakinn sung a lut theih nawnloh ciang khualakah thu gen\na, migi lo pipite in ciamnuih bawlna-in zangin, satan banga kizem lamdangin a kiim a kiangah nuihsuak bawl nadingin zang uh hi. Tamveipi suang, aktui, leh a tuamtuam tawh deng uh a, sisan suaka migi lote in suang tawh a den laiun zong a thugen tawpsan tuan lo hi.\nWhitefield hun lai a mi thupi – Dr. Samuel Johnson, Oliver Goldsmith leh Duchess of Buckingham-te mahmah in zong ciamnuih bawl nadingin zang uh hi.\nAhih hangin thugen veve a, khuapi sung mun thupi-ah thugen a phalloh uh ciangin khua pua lamah paikhia-in, Lon- don khuanawla mi gentheite, Wales leh Scotland gama suangmanpha a zongte kiangah thugen hi. Thu hoih a za ngei lo mi genthei tul tampi te’n a Pasian thugen ngai-in, tua migentheite piakkhop sumte tawh nidang pek pana a lunggulh mahmah ‘tagah sang’ phuan liang hi.\nWhitefield in zong eite thuak bang lawhsapna leh haksatna tampi thuak a, ahih hangin lungkiat nadingin zang loin, amah a thahatsak dingin zangzaw hi. Midangte adingin thupha lianpi a bawl ciin history in ciamtehden zaw hi.\nNa tup na ngim khat mite in a gensiat mana lungkia a lawhsam zel mi na hih leh, midang te’n na sep le bawl ding a genna uh thudon nuam kei inla, tua bang ngaihkhiat nadingin\nna hun zang kei in. Na tupna theician inla, tua lam bekah na lungsim pia in. Ahih hangin hih thu mangngilh kei in : Na tupna pen a hoih leh maan takpi mah ahi hiam? A hoih ahih naak leh gensiatna lak pan na bil hemkhia in. Lampi geia inn lam bang hi a, Esopa tangthu a pata laa zuak tawh kibang ding hi. Ciklai peuhin gensiatna na ngahden ding a, amau deih bang lianliana nuntak na sawm hangin hong gensia veve ding uh hi. Tua sangin, maan leh hoih hi-a na theih lamah tang takin kalsuan in. Llyod Cory in, “Na thak khat bawlkhiat sangin, mi bawlkhiatsa gensiat pen a zah zakhat in baihzaw hi” ci a, maan mahmah hi.\nRisk lak ngamlohna/launa\nRisk pen Zopau zat banga kizang kammal khat ahih manin gencian nawn kei ni. Risk nading mun pen meetna leh supna a kikim lianna-ah lakloh ding ahi hi. Phe kap khawng pen meet theihna leh sup theihna chance kikim lian a, tua bang muna kimawl/lawhcin sawm pen haihuai mahmah hi.\nWalt Disney pen kum zalom 20 sunga mailam kalsuanzia ding a nei hoih leh na ngaihsutkhiat a siampente lakah kihelsak uh a, aman, “Sepna khatpeuh lawhcinsak i sawm pen lawhcingsak dingin ‘hangsanna’ i neih naak leh lawhcing thei khin hi” ci hi. Na hoih leh manpha ding hi a i theih tek uh pen a taktakin semkhia ngam khin lehang i teenna leitung pen tu sangin nakpi’n khangtozaw ding hi. Ahih hangin, Pasian in tua bang semkhia zo dingin hatna hong piak pen zangkhia ngam loin, ki-koihcip maimai thei hi.\nLo kho mi khat kiangah bang hanga a lo vatna sa-ah buh tuh lo hiam, cih dong uh hi. Ama’n, “Guah hong zu kei leh lei hong keu-in, buh hoih lo ding a, buh lak ding om lo ding hi” ci hi. “Tua ahih leh vaimim beek tuh lo maw?” ci-a dotna pen, “Vasate in hong neek beisak ding hi” ciin dawng kik hi. “Ahih leh na lo vatna-ah bang khai tuh na hiam?” ci-a dotna pen, “Bangmah tuh kei mai ing. Khai tuh leng a siasak ding tam lua hi” ciin dawng kik hi. A lawhcin nading zong risk ngam lo a, a nuntakna pen launa tawh kidimin, na hoih leh manpha sem\nngam dingin hangsanna nei lo ahih manin lawhsam zong hi loin, a lawhsam baan lo ahi hi.\nLawhcing dingin risk kul a, hun lem zong kisam hi. Kician taka muhkholhna a omlohna-ah zong lametna leh upna tawh kalsuan kul hi. Tua munah a gah limci leh khuaizu banga khum a kiselsim om hamtang hi.\nKimuanngamna taan launa\nNorman Vincent Peale in, “Zawh a om hi-in kithei sin dih ve, sauveipi na kingaihsut leh a taktak hong bang ding hi” ci hi. Mi pawlkhat in a lau uh pen lawhsapna bek hi loin, ‘.. hih ka sep ding pen lawhsam leng, mah le mah kimuanna ka nei nawn kei ding a, kei adingin hoih lo ding hi’ ci bang kekin lungsim sungah ngaihsutna nei thei uh hi. Tua manin, lawhsapna thang a awk ding launa hangin tua thang tawh kipelh sawm uh hi. Ahih hangin kalsuan khiat sawmin a khe uh khai uh a, thang sik khak ding lau uh ahih manin khiasuk ngam nawn lo uh hi! Tua bang nuntakzia a nei mite kianga om pen tawlhuaiin haksa hi. Na hoih sep ding tampi thei uh a, gengenin, ahih hangin a taktakin sem ngam lo uh hi. Picingsak dingin amau kimuangzo lo uh ahih manin.\nNa ngaihsutna-a lawhcin na utdan bang lianin lawhcing sese lo ding hi teh. Ahih hangin, na lametna bang lianliana lawhcing lo dinga na kitheih simin na sepsawm na sep kei ding leh bangmah taktak sem kei mai in!\nLawhsap ding launa hanga na nasep kei leh, a lawhsam zong hi lo, a lawhsam ban lo na hi hi. ‘Lawhcing dingin lawhsap kisam’ cih paunak bangin, lawhcinna pen lawhsap ngamna-ah kiphumsim hi, cih phawkden in. Ahih hangin, lawhsap ngamna pen lawhsapna hi tuan lo a, kingapna genna hizaw hi.\nHun hoih muhloh launa\nKhatvei lawhsapna hangin lawhcin kik nading hun lem (chance) neih kik nawnloh ding launa in mi tampi kalsuanna hong khaktan hi.\nHenry Ford in ngaihsutdan tuampi nei a, “Lawhsapna pen pilzaw leh ciimzaw a bul pat phat kik theih nadinga hun hoih ahi hi” ci hi. Henry Ford pen lawhsam mun mahmah a, lawhsapna tawh kilim thuah mahmah hi. Mawtaw bawl nading munpi bawl sawmin na sem a, nihvei lawhsamin, a thumveina-ah lawhcing pan hi. Tua banga a sepna hangin Ford Motor Company pen tudongin leitungah mawtaw bawlkhia company liante lakah kihelden hi.\n‘Lawhsapna’ pan ‘lawhcinna’ a ngah tangthu zaknop dang khat pen United States Military Academy a kigelhcin a sawm khangno khat i nuntakna ahi hi. Paltan lut sawmin nihvei ngen a, amah zong en loin a ngetna tawh nihvei tak kinial hi. A thumveina taktak ciangin sang uh a, tua khangno pen Douglas Mac Arthur ahi hi. A hun nunung lamah United States a general minthangpente lakah kihel a, Galpi nihna a Pacific simkhanglam, Panghuan Pawl (Allies Force) in a do lai uha ‘chief’ ahihna pen leitung in mangngilh a sawm hangin history in phal ngei lo ding hi. Ford bangin nihvei a lawhsap zawh ciangin lawhcing pan hi.\nLeitung mihing kuamah in lawhsapna pen kipelh thei lo, kibuksan thei lo hi. ‘Lamdang zen si e’ na ci kha ding hi. Kician takin genkik ni. Leitung mihing kuamah in lawhsapna pelh thei lo, buksan thei lo hi. Mihing i hihna tawh kizuia i tuakkhak hi lel hi. ‘Lawhsam kei in’ ciin kuamah kigenpih thei lo a, kisawl theih zong hi lo hi. Tua sangin, hih lawhsapna in i nuntakna kongkhak hong kiuh simin i maingatdan ding theih kisamzaw hi.\nLauna lau-in hangsan in!\nNa lawhsap hun ciangin kumpite leh Pasian ngeina a\npalsat na hi kei a, mi gi lo hi tuan loin, neu-et theih na hi tuan kei a, midangte kiangah nopmawhsak nading zong om tuan lo hi. Lawhsapna hanga lungkiatna hong piang in hong lunggimsak kei hen. ‘Bang ci bangin hih lawhsapna ‘thatang’ pen ka nuntakna bawl hoih nadingin zang ding ka hiam?’ cih ngaihsunzaw inla, lawhsapna pen nang adingin kuamah in a sin phakloh sinlai thupi tak hong hi ding hi. Launa lau- in hangsan in.\nKua hiamte thugenna hangin a lawhcing ding zong lawhsam thei hi. Tua manin, mi thugen khempeuh um kei in. ‘Hi teh’ hong kicihna khempeuh zong hi khin tuan lo hi teh. Amau sunga thahatna sangpen zang man lo a, lungkiate totcil leitungah mi tampite thang awk bangin ki-awkcip hi.\nTua laitakin, ei adingin a ciamtehhuai misinphate tangthu honpi mah history in na ciamteh hi. Polist pianist Ignace Pederewiski in piano sin a sawm laiin a sinsakpa in, “Na khut bom neu lua, piano sin thei kei ni teh” ciin nolh a, ahi hangin, pianist thupi mahmah hi veve hi. Italian lasiam tenor minthang Enrico Caruso zong, la sa dinga a ki-test masakpen ni-in a encikte in, “Na aw pen tawhleta dakkhia a saisit sangin zong hoih keizaw!” ciin nuihsan uh hi.\nTuate khempeuh sanga thupizaw pen England gama thugensiam minthang Benjamin Disraeli thu ahi hi. Parlia- ment a thugen dinga a dinkhiat cilin a siamloh banah, a pau- awk a, bangmahpi gen thei lo hi. A memberpihte in nakpi’n otsanin nuihsan uh a, ciamnuih a gen bangin ngaihsun uh hi. Bangmahpi gen thei lo ahih manin tusuk kik a, a tut kawmin, “Tuhunin ka tut hangin, ka thugen ngaihnop na sak hun uh hong om ding hi” ci hi. Tua kammal pen leitung in a mangngilh ngei nawnloh ding kammal suak mawk hi.\nBaih taka neih theih a manpha tak om ngei lo hi. Paridise Lost gelh dingin John Milton pen zing nai 4 in tho den hi. Webster’s Dictionary gelh dingin Noah Webster in kum 36 sung tawntung hun manpha takin zang hi.\nZopalai ding:8. LAWHSAPNA ZAWHNA


url: =A tapa mopawi simding in apai papi khat Bus tuahsia in si ~ ZD :: ZOMI DAILY\nposted on 6 December 2016 at 7:45 pm Lomkholna: Malaysia, News, Sawltak, World\nMalaysia’s North-South Expressway lamzikpi tungah zanni Monday (December 05) ni in Bus tuahsiatna khat piang a, Singapore ah atapa ii mopawi asimding in apai papi khat si cih Straits Times pan kiza hi. Tua asi papi pen Bus tungah atuang hi a, kum 65 phakhin Mr Peng Huafa akici khat ahihi.\nNorth-South Expressway lamzikpi tungah Accident pianhun pen 3am hunpawl hi a, Bus sungah Passenger mi 27 atuang ahihi. Hih Bus pen Malaysia, Perak State panin Singapore gamlam zuanin atai hi a, mawtaw golpi Trailer te khat amai ah apaipen amakhelhsawmna panin Bus Driver pa in lenkipzo nawnlo in Trailer tawh kinawkkha uhhi.\nTua Trailer mawtawpi tungah singluang akipua te in Bus dengsukkha in, Bus Driver pa ii anunglian ah atuang Mr. Peng in asihlawh ahihi.\nMr Peng pen Singapore ah atapa ii mopawi simding in apai hi a, atupa khattawh atukhawm uh ahihi. Atupa leh adang Passenger numei khatzong akhe uh kitan cih kiza hi.\nFirefighters te genkhiatna ah Mr Peng pen aphual ah sipah ci uhhi. Bus pen hathawllua mahmah ahih manin, Driver pa in lenkip zolo in atuahsiah kici hi.\nBus Driver leh Trailer Driver te thusitding in Muar Traffic Police te’n manphot uhhi.\nRelated: New Zealand Prime Minister in kakhawlding ci’n genkhiavat ~ ZD\nApa tuahsiatna panin sihsan cih azakciang in atapa zong mopawi bawlding dinkhawlphot in, Singapore panin Perak, Malaysia ah apa ii sihvui hunbawlna hongdekphei hi. Anu unzong abeisa kum 2 hunlai in sihsankhin cihi. Atapa leh adang asanggam te 3 in Singapore ah nasem in apai uh hi a, amau unau lakah zi anei masapenpending akithawi laitak apa in asihsan citciat ahihi. ZD Sawltak #zomidaily\nPrevious: Chinese President Xi in galkapte kiangah galdo dingin kithawi sa in om ung ci ~ TK Lian\nNext: Bethlehem Khua lam zuanin ~ T. Sawmlian


url: =Thukhente 18 | Siantongluan.net\nThukhente 18 |\nTua hun lai-in Israel-te sungah kumpi omlo hi. Tua hun lai-in Dan minamte in a tenna ding uh leitang zong uh hi. Bang hang hiam cih leh tua hun dong mateng Israel minamte sung panin amau-a ding gamhluah bangmah kialo hi.\nTua ahih ciangin Dan mite in gam ensimin a va zong dingin amau minam bup khempeuh lak panin mi siam nga Zorah leh Eshtaol panin a sawl uh hi. Amaute in tua mite kiangah, "Pai un la gam va zong un," a ci uh hi. Amaute Efraim mualtung gam, Mikah inn-ah hong tung uh a, tua lai-ah a taam uh hi.\nAmaute Mikah inn-ah a om uh ciangin Levi mi tangval aw khat khenthei uh hi. Amaute kihei-in ama kiangah, "Kua in hih lai-ah nang hong paipih ahi hiam? Hih lai munah bang hih na hi hiam? Hih lai-ah na nasep bang ahi hiam?" a ci uh hi.\nAmah in amaute kiangah, "Tua bang tua bangin Mikah in kei hong bawl hi. Amah in kei hong cialin kei pen ama siampi ka suak hi," a ci hi.\nTua ciangin amaute in ama kiangah, "Kote kuankhiat khualzinna a tangtung ding hiam cih ka theihna dingun Pasian hong dotsak in, kong thum uh hi," a ci uh hi.\nTua ciangin siampipa in amaute kiangah, "Lung nuamin pai un. Note khualzinna thu-ah Topa in hong panpih hi," a ci hi.\nTua ciangin mi ngate paikhia-in Laish tung uh a, tua lai-a om mite, Sidon mite ombang danin daitakin omin bangmah a upmawh lohna, leitungah bangmah kisam loin a hauhna, leh amaute Sidon-te kiang panin gamla omin kuamah tawh kizopna a neihlohna, lungmuang taka a tenna uh a mu uh hi.\nAmaute Zorah leh Eshtaol-a a sanggamte uh kiangah hong tunkik uh ciangin, a sanggamte un amaute kiangah, "Bang thu gen ding nong nei uh hiam?" a ci uh hi.\nAmaute in, "Ding un, amaute a sim dingin paito ni. Bang hang hiam cih leh a leitang ka mu khin uh a, a lei hoih mahmah hi. Bangmah hihloin ommawk ding na hi uh hiam? Pai ding zekai kei un; lutin leitang va luah ni.\nNa pai uh ciangin bangmah a ummawhlo mite kiang na tung ding uh hi. Leitang zai mahmah hi. Pasian in na khutsung uhah leitungah bangmah a kisap lohna mun hong pia khinzo takpi hi," a ci uh hi.\nTua ciangin Dan minamte galhiam a tawi mihing za guk Zorah leh Eshtaol panin kuankhia uh a,\namaute paito-in Judah gamsung Kiriathjearim-ah giahphual sat uh hi. Hih thu hangin tuhun dongin tua mun pen Mahanehdan kici hi. Tua pen Kiriathjearim nitumna lamah om hi.\nAmaute tua lai mun panin Efraim mualtung gamah paisuakin Mikah inn-ah a tung uh hi.\nTua ciangin Laish gam a ensim dingin a pai mi ngate in a sanggamte uh kiangah, "Hih innte khat sungah siampipuan khat, innsung pasian-te, a kisek milim khat, leh a kisung milim khat a omlam theilo na hi uh hiam? Tua ahih ciangin tu-in na hih ding uh ngaihsun un," a ci uh hi.\nTua ciangin amaute kihei-in Mikah inn-a Levi tangvalpa omna-ah tung uh a, ama omzia dong uh hi.\nTua hun sungtengin galhiam a tawi Dan mi za gukte kulhkongpi lutna-ah ding uh hi.\nTua ciangin, galhiam a tawi mi za gukte tawh kulhkongpi lutna-ah siampipa a din khawm laitakin gam ensim dingin a kuankhia mi ngate tumin a kisek milim, a siampipuan, a innsung pasian-te, leh a kisung milim la uh hi.\nHih mite Mikah inn sungah tumin a kisek milim, a siampipuan, a innsung pasian-te, leh a kisung milim a lak uh ciangin siampipa in amaute kiangah, "Bang hih na hi uh hiam?" a ci hi.\nAmaute in ama kiangah, "Pau kei in; na khutin na kam hum in la, kote tawh hong pai-in kote-a dingin pa leh siampi hong hi in. Nang-a dingin mi khat innsungah siampi hih ding hoihzaw ahi hiam, tua ahih kei leh Israel-te sungah minam leh beh siampi hih ding hoihzaw ahi hiam?" a ci uh hi.\nTua ciangin siampipa a lungkim hi. Amah in a siampipuan, a innsung pasian-te, leh a kisek milim la-in mite lakah a pai hi.\nTua ahih ciangin amaute mai-ah a taneute leh a ganhingte leh a vante uh omsakin, amaute paikhia uh hi.\nAmaute Mikah inn panin a gamla khopkhat a tun uh ciangin Mikah innvenga om mite kikaikhawm uh a, Dan mite delhin a pha uh hi.\nAmaute in Dan mite a otsan uh ciangin Dan mite hong kihei-in Mikah kiangah, "Hih bang mihon tawh nong delhna ding bang thu om ahi hiam?" a ci uh hi.\nAmah in, "Note in keima bawlsa ka pasian-te leh ka siampipa la-in na paikhia uh hi. Keimah in bang nei nawn ka hi hiam? Tua ahih ciangin, Bang thu ahi hiam? bang hangin hong ci thei na hi uh hiam?" a ci hi.\nDan mite in ama kiangah, "Kote lakah na aw hong kizasak kei in; tua hi kei leh ka lawmte uh hehin nang hong hih ding uh a, na innkuanpihte tawh na si khading uh hi," a ci uh hi.\nTua ciangin Dan mite pai uh hi. Mikah in ama-a dingin amaute thahat lua hi, ci-in a muh ciangin amah kihei-in a inn-ah a ciahkik hi.\nDan mite in Mikah bawlsate leh a siampipa paipihin, gamdai-in a om, bangmah a ummawhlo mite omna Laish tung uh a, namsau tawh amaute vatin mei tawh a khuapi a hal uh hi.\nAmaute pen Sidon panin gamla uh ahih manin a honkhia ding omlo a, amaute in kuamah tawh kizopna neilo uh hi. Tua mun pen Bethrehob-te neihsa kuam sungah om hi. Amaute in khuapi lamkikin a sungah teng uh hi.\nAmaute in tua khuapi min pen Israel suan amau pianna Dan tamin Dan a phuak uh hi. Ahih hangin a masa-in tua khuapi min pen Laish ahi hi.\nTua ciangin Dan mite in a kisek milim amau-a dingin phut uh a, Moses tupa, Gershom tapa Jonathan leh ama tapate pen tua gam a kilak hun dong Dan minamte-a dingin siampi ahi uh hi.\nTua ahih ciangin Shiloh-ah Pasian biakbuk a om sungteng Mikah bawlsa a kisek milim tua lai-ah a om hi.\nTedim Lai Siangtho / Laibu: Thukhente 18


url: =Tulaai Leitung Thuthang Tuamtuam Updates Feb 11, 2014\nTulaai Leitung Thuthang Tuamtuam Updates Feb 11,2014\n· Kawlgam President U Thein Sein sapnatawh kawlgam ahawh Germany President Joachim Gauck in Feb 11,2014 ni n Yangon khuapi sung a om Yangon University sung ah thugenna nei a, Kawlgam kiheelna apaaktat na thu leh Germany gam in ahuhnading thu limgen peen hi.\n· UN Mihing ngahding a kilawm hamphatna veengpawl pan Kawlgam vaai ah thuneipi Mr Tomas Ojae Quintana ongtungding Feb 14-19 sung kawlgam sung ah atawpna khualzinna neiding hi ci in Quintana zumte in puangkhia uhhi.\n· Algeria gam te neihsa Gaalkaap te puakna vanleengpi C-130 khat Feb 11,2014 ni in Algeria gam saklam Oum Al Bouaghi province Algiers khuapi pan tai nisuahna alm tai 280 na Djebel Fertas mualtung ah kia in misisa 70 kimu phot a adang kizong san hi. Hih vanleeng tung ah mi 103 tuang uha, avek in gaalkaap te leh azi ata a innkuan pih te vive ahih uhhi. 2003 kum in hihmun lian mah ah khualzinmi 103 lian apua vanleengkhat kia ngei a avek un sikhin uhhi.\n· USA gam ong ngaihhawh French President Francois Hollande President Obama in White House pan picing tak in muakna Feb 11,2014 ni in nei a, 2003 kum Bush hunpan athahaatlo French leh US kizopna akilampha ahihna leh akipeen ahihloh hang kipmahmahta ahihna langnih kumpi tuak in genkhia uhhi.\n· 1949 Chinese Civil War pan kipan ui leh ak abang akiho nuam kiuhkeuh lo China leh Taiwan gamte amasapeen kiho khoptuahna Feb 11,2014 ni in kipan ta uhhi. Ahizong in bangthu ten gkikumding a bangseemding cihthu langnih tuakpan bangmah thu gingsak naailo uhhi.